GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nƔesiaɣie adzɔgbe siwo woɖe na Mawu la maganya atrɔ oa?\nLe Ŋɔŋlɔawo nu la, adzɔgbeɖeɖe nye ŋugbedodo vevi aɖe na Mawu be woawɔ nane, woana nane, woadze dɔ tɔxɛ aɖe wɔwɔ gɔme alo woawɔ ɖoƒe aɖe ŋudɔ, alo woatsri nanewo siwo menye ɖee wogblẽ hafi o la. Adzɔgbeɖeɖe siwo nɔ te ɖe nanewo dzi, le susua nu be enye ŋugbedodo be woawɔ nu ɖe ɖoɖo aɖe nu ne Mawu ŋutɔ wɔ nane gbã, la le Biblia me nuŋlɔɖiwo me. Le kpɔɖeŋu me, nyagblɔɖila Samuel dada, Xana, “[ɖe] adzɔgbe gblɔ bena: Yehowa Zebaot, ne èkpɔ wò dɔlanyɔnu ƒe hiã ɖa, eye nèɖo ŋku wò dɔlanyɔnu dzi, mèŋlɔe be o, eye nèna ŋutsuvi wò dɔlanyɔnu la, ekema matsɔe na Yehowa le eƒe agbe me ŋkekewo katã me, eye taluhɛ made ta ŋu nɛ o!” (Samuel I, 1:11) Biblia ƒo nu tso adzɔgbe siwo amewo ɖe le wo ɖokuisi hã ŋu. Aleke gbegbee adzɔgbe siwo woɖe na Mawu blaa amee?\nBlema Israel-fia Salomo gblɔ be: “Ne èɖe adzɔgbe na Mawu la, megahe edziwɔwɔ ɖe megbe o.” Egblɔ kpee be: “Alesi nèɖe adzɔgbe la, wɔe. Ne mèɖe adzɔgbe kura o la, enyo wu esi naɖe adzɔgbe, eye màwɔ edzi o.” (Nyagblɔla 5:3, 4) Se si wotsɔ to Mose dzi na Israel gblɔ be: “Ne èɖe adzɔgbe na Yehowa, wò Mawu la, ekema megahe edziwɔwɔ ɖe megbe o, elabena Yehowa, wò Mawu, abiae tso asiwò kokoko, ne magaɖi fɔ o.” (Mose V, 23:22) Edze ƒã be adzɔgbeɖeɖe na Mawu nye ŋkubiãnya. Ele be woaɖee le tameɖoɖo nyui aɖe ta, eye mele be ɖikeke aɖeke nanɔ amesi le eɖem la me ɖe edziwɔwɔ ƒe ŋutete si le esi la ŋu o. Ne menye nenema o la, ade edzi awu be wòagaɖe adzɔgbea o. Gake ɖee adzɔgbe siwo katã woɖe la maganya atrɔ o, ne wonya ɖee koa?\nKe ne adzɔgbeɖeɖe aɖe bia tso ame aɖe si be wòawɔ nane si wòva nya emegbe be mewɔ ɖeka kple Mawu ƒe lɔlɔ̃nu o ya ɖe? Tsɔe be enye adzɔgbeɖeɖe aɖe si ahe agbegbegblẽnɔnɔ ava tadedeagu vavãtɔ me le mɔ aɖe nu ya ɖe? (Mose V, 23:19) Edze ƒã be woagate ŋu atrɔ adzɔgbeɖeɖe sia ƒomevi. Gawu la, le Mose ƒe Sea te la, vifofo alo srɔ̃ŋutsu ate ŋu ate fli ɖe nyɔnu ƒe adzɔgbeɖeɖe me.—Mose IV, 30:4-16.\nBu ame aɖe si ɖe adzɔgbe na Mawu be yeanɔ tre gake va kpɔe be azɔ yetsi vedomesi ƒe nya ŋu kpɔ. Eƒe adzɔgbeɖeɖea kplɔe de nɔnɔme aɖe si me wòse le eɖokui me be edziwɔwɔ le ye hem yina ɖe Mawu ƒe dzidzenu siwo ku ɖe agbenyuinɔnɔ ŋu la dzi dada me. Ðe wòle be wòaganɔ agbagba dzem be yeawɔ eƒe adzɔgbeɖeɖea dzia? Ðe manyo wu be wòakpɔ eɖokui ta tso agbegbegblẽnɔnɔ ƒe fɔɖiɖi me to eƒe adzɔgbeɖeɖea dzi mawɔmawɔ me ahatrɔ ɖe Mawu ƒe nublanuikpɔkpɔ biabia kple kukuɖeɖe be wòatsɔe ake ye ŋu boŋ oa? Eya ŋutɔ koe ate ŋu atso nya me. Amegbetɔ aɖeke mate ŋu awɔ nyametsotsoa nɛ o.\nKe ne ame aɖe ɖe adzɔgbe aɖe si wòva kpɔ emegbe be yeɖee kple dzitsitsi ya ɖe? Ðe wòle be wòadi be yeawɔ ɖe adzɔgbeɖeɖea dzi kokokoa? Menɔ bɔbɔe na Yefta be wòawɔ ɖe adzɔgbe si wòɖe na Mawu la dzi o, gake ewɔ ɖe edzi tututu. (Ʋɔnudrɔ̃lawo 11:30-40) Kpo si ame ado adzɔgbe aɖe dzi wɔwɔ ate ŋu ana Mawu ‘nado dɔmedzoe’ ahagblẽ amea ƒe dzidzedzekpɔkpɔ me. (Nyagblɔla 5:5) Adzɔgbeɖeɖe aɖe dzi wɔwɔ tsɔtsɔ nu tsɛ ate ŋu ana Mawu magakpɔ ŋudzedze ɖe ame ŋu o.\nYesu Kristo gblɔ be: ‘Miaƒe Ẽ nanye Ẽ, O nanye O; eye nusi ke wu esiawo la, etso vɔ̃ɖitɔ la me.’ (Mateo 5:37) Menye adzɔgbeɖefe xexe na Mawu ko ŋue wòle be Kristotɔ natsi dzi ɖo o ke boŋ ele be wòanɔ wɔwɔm ɖe nya siwo katã wògblɔna—na Mawu kple na amewo—hã dzi. Ke ne ekpɔe be yetsi vedomesi le ɖoɖo aɖe si yewɔ kple ame aɖe, si dze nu nyuii gbã gake wòva kpɔe le ŋkuléle ɖe eŋu nyuie megbe be enye bometsinu ya ɖe? Mele be wòabu nya siawo nu tsɛe o. Gake le numedzodzro veviwo ta la, ame kemɛa ate ŋu atso nya me be yeaɖe agbaa le edzi.—Psalmo 15:4; Lododowo 6:2, 3.\nNuka ŋue wòle be míatsi dzi ɖo vevie le adzɔgbeɖeɖewo kple nu bubuwo katã me? Mina wòanye míaƒe didi be míanɔ ƒomedodo nyui me kple Yehowa Mawu ɣesiaɣi.\n[Nɔnɔmetata siwo le axa 30, 31]\nXana mehe ɖe megbe le eƒe adzɔgbeɖefe xexe me o\nYefta xe eƒe adzɔgbeɖefea togbɔ be ewɔwɔ sesẽ hã\nw02 11/15 axa 30-31


Ƒudzĩ La Tsotso | Biblia Me Ŋutinya\nƑudzĩ La Tsotso\nKPƆ nusi le dzɔdzɔm la ɖa! Mose ye ma do eƒe kpo la ɖe Ƒudzĩ la dzi. Amesiwo katã tsi tre ɖe egbɔ dedie le akpa kemɛ lae nye Israel-viwo. Gake la, wonyrɔ Farao kple eƒe aʋakɔwo katã ɖe ƒu la me. Na míakpɔ alesi esia wɔ va dzɔ la ɖa.\nAbe alesi míesrɔ̃e ene la, Farao gblɔ na Israel-viwo be woadzo le Egipte le esime Mawu he fukpekpe 10 lia va Egiptetɔwo dzi vɔ megbe. Israel-ŋutsu, siwo de 600,000, siwo ŋu nyɔnuwo kple ɖevi geɖe kpe ɖo la dzo. Azɔ hã la, ame bubuwo ƒe agbɔsɔsɔ gã aɖe, siwo va xɔ Yehowa dzi se la kplɔ Israel-viwo ɖo. Wo katã wokplɔ woƒe alẽwo, gbɔ̃wo kple nyiwo ɖe asi.\nHafi woadzo la, Israel-viwo bia avɔwo kple nusiwo wotsɔ sika kple klosalo wɔe la tso Egiptetɔwo si. Le fukpekpe mamlɛtɔ ma, si va wo dzi ta la, Egiptetɔwo nɔ vɔvɔ̃m ŋutɔ. Eyata nusianu, si Israel-viwo bia la, wotsɔe na wo.\nLe ŋkeke ʋɛ aɖewo megbe la, Israel-viwo ɖo Ƒudzĩ la gbɔ. Woɖi ɖe eme le afima. Ɣemaɣi me la, eve Farao kple eƒe amewo ŋutɔ be yewoɖe asi le Israel-viwo ŋu. Wogblɔ be: ‘Míeɖe asi míaƒe kluviwo ŋu wodzo!’\nEyata Farao gatrɔ eƒe susu. Enumake eƒo eƒe aʋatasiaɖam kple aʋakɔ nu ƒu. Eye wòtsɔ tasiaɖam tɔxɛ 600 kple Egipte ƒe tasiaɖam bubuwo katã heti Israel-viwo yome.\nEsi Israel-viwo kpɔ be Farao kple eƒe aʋakɔ la ti yewo yome la, wovɔ̃ ŋutɔ. Teƒe aɖeke meli woasi ato o. Ƒudzĩ la xe akpa ɖeka na wo, eye Egiptetɔwo hãe nye esi gbɔna tso akpa evelia. Gake Yehowa tsɔ alilikpo xe eƒe amewo kple Egiptetɔwo dome. Eyata Egiptetɔwo mete ŋu kpɔ Israel-viwo ahadze wo dzi o.\nEmegbe Yehowa gblɔ na Mose be wòado eƒe ati la ɖe Ƒudzĩ la dzi. Esi wòdoe ɖa la, Yehowa na ɣedzeƒeya sesẽ aɖe ƒo. Ƒu la ƒe tsiawo ma ɖe eve, eye wòdo tsi la ɖe dzi ɖe akpa eveawo.\nAzɔ Israel-viwo te zɔzɔ to ƒu la me le anyigba ƒuƒui dzi. Exɔ gaƒoƒo geɖe hafi ame akpeakpewo kple woƒe lãwo to ƒua me dedie hedo ɖe go kemɛ dzi. Mlɔeba la, Egiptetɔwo gate ŋu kpɔ Israel-viwo ake. Woƒe futɔwoe ma le sisim! Eyata wolũ ɖe ƒua me heti wo yome.\nEsi woge ɖe eme la, Mawu na be woƒe tasiaɖamfɔawo gli. Vɔvɔ̃ ɖo Egiptetɔwo vevie, eye wode asi ɣlidodo me be: ‘Yehowa le aʋa wɔm na Israel-viwo tsi tre ɖe mía ŋu. Mina míadzo le afisia!’ Gake etsi megbe akpa.\nEsia mee Yehowa gblɔ na Mose be wòado eƒe ati la ɖe Ƒudzĩ la dzi abe alesi míekpɔe le nɔnɔmetata la me ene. Esi Mose doe ɖa la, tsi la ƒe gliawo gbugbɔ ŋe ɖe me, eye wotsyɔ Egiptetɔwo kple woƒe tasiaɖamwo dzi. Aʋakɔ blibo la kplɔ Israel-viwo ɖo yi ƒu la me. Eye Egiptetɔwo dometɔ ɖeka pɛ hã metsi agbe o!\nDzidzɔ ka gbegbee nye si Mawu ƒe amewo katã kpɔ be woɖe yewo! Ŋutsuawo dzi akpedahawo na Yehowa gblɔ be: ‘Yehowa ɖu aʋa dzi le ŋutikɔkɔe me. Ede sɔwo kple wo dolawo ƒu la me.’ Mose nɔvinyɔnu Miryam tsɔ eƒe axatsɛ, eye nyɔnuawo katã kplɔe ɖo kple woƒe axatsɛwo. Esi wonɔ ɣe ɖum kple dzidzɔ la, wodzi ha, si ŋutsuawo nɔ dzidzim la be: ‘Yehowa ɖu aʋa dzi le ŋutikɔkɔe me. Ede sɔwo kple wo dolawo ƒu la me.’\nMose II, ta 12 vaseɖe 15.\nYehowa Ðe Israel-viwo\nNu ka tae Mose mevɔ̃ na Egiptetɔwo ƒe aʋakɔ la o esime Israel-vi akpa gãtɔ ya nɔ vɔvɔ̃m?


Amegbetɔvi La Aɖe Eɖokui Afia | Yesu Ƒe Agbemeŋutinya\nAmegbetɔvi La Aɖe Eɖokui Afia\nMAWU FIAÐUƑE LA LE WO DOME\nALEKE NƆNƆMEA ANƆ NE YESU ÐE EÐOKUI FIA?\nYesu gakpɔtɔ le Samaria alo Galilea. Farisitɔwo va bia nyae ku ɖe Fiaɖuƒea ƒe vava si woawo susu be ava le atsyɔ̃ɖoɖo gã kple aglotutu me la ŋu. Gake Yesu gblɔ be: “Mawu Fiaɖuƒe la mava ame sia ame nakpɔ gaglãa o, eye amewo magblɔ be, ‘Ele afii!’ alo ‘Afi mɛ!’ o. Elabena kpɔ ɖa, Mawu Fiaɖuƒe la le mia dome.”—Luka 17:20, 21.\nAme aɖewo asusu be Yesu le gbɔgblɔm be Fiaɖuƒea le dzi ɖum le Mawu subɔlawo ƒe dzi me. Gake menye nenemae o, elabena Fiaɖuƒea mele Farisitɔ mawo siwo Yesu nɔ nu ƒom na la ƒe dziwo me o. Ke hã Fiaɖuƒea le wo dome, elabena Yesu, ame si Mawu tia be wòanye Fia le Mawu Fiaɖuƒea me la le wo dome ɣemaɣi.—Mateo 21:5.\nAnye be esi Farisitɔwo dzo vɔe Yesu gblɔ nya bubuwo na eƒe nusrɔ̃lawo ku ɖe Fiaɖuƒea ƒe vava ŋu. Exlɔ̃ nu wo gbã ku ɖe eƒe anyinɔɣi le Fiaɖuƒeŋusẽ me ŋu be: “Ŋkekewo li gbɔna, esime miadi be yewoakpɔ Amegbetɔvi la ƒe ŋkekeawo dometɔ ɖeka, gake miakpɔe o.” (Luka 17:22) Yesu ƒe nya mawo nɔ eɖem fia be etsɔmee Amegbetɔvi la aɖu dzi le Fiaɖuƒe la me. Hafi ɣemaɣi naɖo la, nusrɔ̃la aɖewo anɔ mɔ kpɔm nɛ vevie, gake ahiã be woanɔ lalam va se ɖe esime Mawu ƒe ɣeyiɣi ɖoɖi hena Amegbetɔvi la ƒe vava la de.\nYesu yi eƒe nyaa dzi be: “Amewo agblɔ na mi be, ‘Mikpɔ ɖa, ele afi mɛ!’ alo ‘Mikpɔ ɖa, ele afii!’ Migado go o, eye migadze wo yome o. Elabena ale si ko dzi kea dzo eye wòklẽna tso dziƒo ƒe go ɖeka dzi yia dziƒo ƒe go bubu dzi la, nenema kee Amegbetɔvi la anɔ le eƒe ŋkeke la dzi.” (Luka 17:23, 24) Nu kae ana be Yesu ƒe nusrɔ̃lawo ya makplɔ mesia alakpatɔwo ɖo o? Yesu gblɔ be Mesia vavã la ƒe vava anɔ abe ale si dzi kea dzo eye wòklẽna dea didiƒe wokpɔna la ene. Nu siwo aɖo kpe eƒe anyinɔɣi le Fiaɖuƒeŋusẽ me dzi la adze kɔtɛ na ame siwo katã léa ŋku ɖe nu ŋu.\nEmegbe Yesu tsɔ ale si nuwo dzɔe le blema la sɔ kple ale si amewo ƒe nɔnɔme ava nɔ le etsɔme esi wògblɔ be: “Abe ale si wònɔ le Noa ƒe ŋkekeawo me ene la, nenema kee wòanɔ le Amegbetɔvi la ƒe ŋkekeawo me . . . Nenema kee wònɔ le Lot ƒe ŋkekeawo me: wonɔ nu ɖum, wonɔ nu nom, wonɔ nu ƒlem, wonɔ nu dzram, wonɔ nu ƒãm, wonɔ xɔ tum. Ke le ŋkeke si dzi Lot do go le Sodom la, dzo kple dzokpe dza tso dziƒo va tsrɔ̃ wo katã. Nenema kee wòanɔ le gbe si gbe Amegbetɔvi la aɖe eɖokui afia.”—Luka 17:26-30.\nYesu mele gbɔgblɔm be esi Noa kple Lot ƒe ŋkekea me tɔwo ƒo wo ɖokui ɖe gbe sia gbe nuwɔnawo abe nuɖuɖu, nunono, nudzadzra, nuƒeƒle, nuƒaƒã, kple xɔtutu ene me tae wotsrɔ̃ ɖo o. Noa kple Lot kpakple woƒe ƒomeawo hã wɔ nu siawo dometɔ aɖewo godoo. Gake ame bubuawo ya ti nu siawo yome ale gbegbe be womegatsɔ ɖeke le Mawu ƒe lɔlɔ̃nu wɔwɔ me o, eye woŋe aɖaba ƒu nu si gbɔna dzɔdzɔ ge le woƒe ŋkekea me la dzi. Eya ta Yesu nɔ dzi dem ƒo na eƒe nusrɔ̃lawo be woalé fɔ ɖe Mawu ƒe lɔlɔ̃nu wɔwɔ ŋu. Enɔ nu si woawɔ be Mawu nakpɔ wo ta ale be woatsi agbe ne ehe tsɔtsrɔ̃ vɛ le etsɔme la fiam wo.\nEle be nusrɔ̃lawo nakpɔ nyuie be “nu siwo le megbe,” alo xexea me nu siwo ƒo xlã wo la nagahe woƒe susu o. Yesu gblɔ be: “Le ŋkeke ma dzi la, ame si le xɔ ta, evɔ eƒe nuwo le xɔa me la, megaɖi va be yeatsɔ wo o, eye ame si le agble me la hã megatrɔ va nu siwo le megbe la gbɔ o. Miɖo ŋku Lot srɔ̃ dzi.” (Luka 17:31, 32) Lot srɔ̃ trɔ zu dzekɔ.\nEsi Yesu nɔ ale si nuwo ava nɔ ne Amegbetɔvi la zu Fia le dzi ɖum me ɖem la, egblɔ na eƒe nusrɔ̃lawo be: “Le zã ma me la, ame eve amlɔ aba ɖeka dzi; woakplɔ ɖeka, ke woagblẽ evelia ya ɖi.” (Luka 17:34) Esia fia be woaxɔ ame aɖewo ɖe agbe, ke woagblẽ ame bubuwo ya ɖi, si fia be woabu woƒe agbe.\nNusrɔ̃lawo biae be: “Aƒetɔ, afi kae?” Yesu ɖo eŋu be: “Afi si nu kuku le la, afi mae hɔ̃wo hã ƒoa ƒu ɖo.” (Luka 17:37) Ɛ̃, ame aɖewo awɔ nu abe hɔ̃ siwo kpɔa nu le didiƒe la ene. Nusrɔ̃la siawo aƒo ƒu ɖe Kristo vavã la, si nye Amegbetɔvi la ŋu. Ɣemaɣi la, Yesu ana nyateƒe si xɔa ame ɖe agbe la eƒe nusrɔ̃la siwo si xɔse le.\nGɔmesese ka nue Fiaɖuƒe la nɔ Farisitɔwo dome le?\nMɔ ka nue Kristo ƒe anyinɔɣi la anɔ abe dzikedzo ene le?\nNu ka tae wòle be Yesu ƒe nusrɔ̃lawo nanɔ ŋudzɔ le Amegbetɔvi la ƒe vavaɣi?\nNu kae nya si Biblia gblɔ be “mawufiaɖuƒe la le mia me” la fia?


Nyaɖeɖefia 12 | Biblia Le Internet Dzi | Xexe Yeye Gɔmeɖeɖe (1984)\n12 Eye wokpɔ dzesi gã aɖe le dziƒo: nyɔnu aɖe si do ɣe, eye ɣleti le eƒe afɔ te, eye ɣletivi wuieve ƒe fiakuku aɖe le eta, 2 eye fu le eƒo. Eye wòle ɣli dom le eƒe vevesesewo kple fu si le eɖum vevie la ta. 3 Eye wokpɔ dzesi bubu aɖe le dziƒo, eye kpɔ ɖa! Ʋɔ driba hɛ̃ gã aɖe, si ta adre kple dzo ewo li na, eye fiakuku adre le eƒe tawo; 4 eye eƒe asike he dziƒoɣletiviwo ƒe akpa ɖeka le etɔ̃ me, eye wòtsɔ wo ƒu gbe ɖe anyigba. Eye ʋɔ driba la yi edzi nɔ tsitre ɖe nyɔnu si ƒe vidziɣi ɖo la ŋkume, be ne edzi via la, ne yeatsɔe ami. 5 Eye wòdzi vi, si nye ŋutsuvi, si atsɔ gatikplɔ akplɔ dukɔwo katã. Eye wokɔ via yi Mawu kple eƒe fiazikpui la gbɔ kaba. 6 Eye nyɔnu la si yi gbedadaƒo, afi si Mawu dzra teƒe aɖe ɖo ɖi nɛ le, bene woanyii le afi ma ŋkeke akpe ɖeka alafa eve kple blaade. 7 Eye aʋa dzɔ le dziƒo: Mixael kple eƒe dɔlawo wɔ aʋa kple ʋɔ driba la, eye ʋɔ driba la kple eƒe dɔlawo wɔ aʋa la, 8 gake meɖu dzi o, eye womegakpɔ teƒe aɖeke hã na wo le dziƒo o. 9 Eya ta wotsɔ ʋɔ driba gã, si nye da xoxo la, si woyɔna be Abosam kple Satana, ame si le anyigba dzi nɔlawo katã blem la, ƒu gbe; wotsɔe ƒu gbe ɖe anyigba, eye wotsɔ eƒe dɔlawo hã ƒu gbe kpe ɖe eŋu. 10 Eye mese gbe gã aɖe tso dziƒo wògblɔ be: “Azɔ mía Mawu ƒe xɔname kple ŋusẽ kple fiaɖuƒe kpakple eƒe Kristo ƒe ŋusẽ la zu nu ŋutɔŋutɔ, elabena wotsɔ mía nɔviwo nu tsola, ame si tsoa wo nu zã kple keli le mía Mawu ŋkume la, ƒu gbe! 11 Eye woɖu edzi le Alẽvi la ƒe ʋu kple woƒe ɖaseɖiɖi ƒe nya la ta, eye womelɔ̃ woƒe luʋɔwo o, esi wodze ŋgɔ ku kura gɔ̃ hã. 12 Esia ta dzi nedzɔ mi, mi dziƒowo kple mi ame siwo le wo me la! Baba na anyigba kple atsiaƒu, elabena Abosam ɖi va mia gbɔ, eye dzi le ekum vevie, elabena enya be ɣeyiɣi vi aɖe koe le ye si.” 13 Ke esi ʋɔ driba la kpɔ be wotsɔ ye ƒu gbe ɖe anyigba la, eti nyɔnu si dzi ŋutsuvi la yome. 14 Gake wotsɔ hɔ̃ gã la ƒe aʋala eveawo na nyɔnu la, bene wòadzo ayi enɔƒe le gbedadaƒo; afi mae wonyii le hena ɣeyiɣi aɖe, kple ɣeyiɣiwo kpakple ɣeyiɣi afã tso da la ŋkume. 15 Eye da la tu tsi abe tɔsisi ene tso eƒe nu me ɖe nyɔnu la yome, bene wòana tɔsisi la nalée. 16 Gake anyigba va na kpekpeɖeŋu nyɔnu la, eye anyigba la ke nu, eye wòmi tɔsisi si ʋɔ driba la tu tso eƒe nu me la. 17 Eye dzi ku ʋɔ driba la ɖe nyɔnu la ŋu, eye wòdzo yi, be yeawɔ aʋa kple nyɔnu la ƒe dzidzime la ƒe ame susɔeawo, ame siwo wɔa Mawu ƒe sewo dzi, eye dɔ le wo si be, woaɖi ɖase tso Yesu ŋuti la.


Psalmowo 7 - Holy Bible [Ewe Bible 1913] - (Psa 7)\nDawid ƒe konyifaha, si wodzi na Yehowa, le Benyamintɔ Kus ƒe nyawo ta.\nYehowa, nye Mawu, mesi wò tso, xam tso yonyemetilawo katã si me, eye naɖem,\nne womagalem avuvu abe dzata ene, eye xɔnametɔa ɖeke manɔ anyi o!\nYehowa, nye Mawu, ne mewɔ nusia, nu tovo le ɖe asi ŋu nam,\neye mewɔ vɔ̃ ɖe xɔ̃nye ŋu la, — eva wonye meɖe amesi lé fum yakatsyɔ la hafi —\nekema futɔ neti yonyeme, eye wòatum, nefanyam ɖe anyigba, eye wòate nye bubu ɖe ke me! Sela.\nTsi tre, Yehowa, le wò dɔmedzoe me; tso ɖe nye ketɔwoƒe agbodzedze ŋu, eye nadzɔ ŋunye, wò amesi ɖo ʋɔnudɔdrɔ anyi la!\nDukɔwo ƒe amehawo ɖe to ɖe wò, to wo dzi nagbugbɔ ayi dziƒo!\nYehowa enye dukɔwo ƒe ʋɔnudrɔ̃lã. Drɔ̃ ʋɔnum, Yehowa, de nye dzɔdzɔenyenye kple fɔmaɖimaɖi, si le ŋunye la nu!\nNa ame vɔ̃ɖiwo ƒe nu vɔ̃ɖi wɔwɔ nu natso, eye nali ke ame dzɔdzɔe la; elabena wò, Mawu dzɔdzɔe la, édzroa dziwo kple ayikuwo me kpɔna.\nMawu enye ʋɔnudrɔ̃la dzɔdzɔe kple Mawu, si dzi kuna daa.\nNe amea de metrɔ tame o ta, enyrea eƒe yi, evua eƒe da me ɖi, eye wònɔa adeklo dzi.\nKpɔ ɖa, nu vɔ̃ɖi wɔwɔ ƒe fu le eɖum; efɔ dzɔgbevɔ̃e ƒe fu, eye wòava dzi alakpa.\nEɖe ʋe, eye wòwlu eme, ke ege dze do, si wòɖe la me.\nEƒe dzɔgbevɔ̃e trɔ va eƒe ta dzi, eye eƒe ŋutasesẽ gbugbɔ va dze eƒe dzodome.\nMakafu Yehowa le eƒe dzɔdzɔenyenye ŋuti, eye menyɔ Yehowa, dziƒoʋitɔ la, ƒe ŋkɔ.


Ame Kae Nye Mawu? | Nya Nyui\n1. Nu ka tae wòle be míade ta agu na Mawu?\nMawu vavã lae nye nuwo katã Wɔla. Gɔmedzedze meli nɛ o, eye nuwuwu hã manɔe nɛ gbeɖe o. (Psalmo 90:2) Eya gbɔe nya nyui si le Biblia me la tso. (1 Timoteo 1:11) Esi wònye Mawue na agbe mí ta la, ele be míasubɔ eya ɖeɖe ko.—Xlẽ Nyaɖeɖefia 4:11.\n2. Aleke Mawu le?\nAmegbetɔ aɖeke mekpɔ Mawu ɣeaɖekeɣi kpɔ o, elabena Gbɔgbɔe wònye, esia fia be enye agbe ƒomevi aɖe si kɔ boo wu nu gbagbe siwo le anyigba dzi. (Yohanes 1:18; 4:24) Ke hã, ne míelé ŋku ɖe nu siwo Mawu wɔ ŋu la, míakpɔ eƒe nɔnɔme nyuiwo adze sii. Le kpɔɖeŋu me, atikutsetse kple seƒoƒo vovovoawo na míekpɔ eƒe lɔlɔ̃ kple nunya dze sii. Ale si gbegbe xexea loloe na míekpɔ eƒe ŋusẽ dze sii.—Xlẽ Romatɔwo 1:20.\nMíagate ŋu asrɔ̃ nu geɖe tso Mawu ƒe nɔnɔmewo ŋu ne míexlẽ Biblia. Le kpɔɖeŋu me, egblɔ nu siwo Mawu lɔ̃na kple nu siwo melɔ̃na o, ale si wòwɔa nu ɖe ame ŋu kple ale si wòwɔa nu le nɔnɔme vovovowo me la na mí.—Xlẽ Psalmo 103:7-10.\n3. Ðe ŋkɔ le Mawu sia?\nYesu gblɔ be: “Mía Fofo si le dziƒowo, wò ŋkɔ ŋuti nakɔ.” (Mateo 6:9) Togbɔ be dzesideŋkɔ geɖewo le Mawu si hã la, ŋkɔ ŋutɔŋutɔ ɖeka koe le esi. Gbegbɔgblɔ ɖe sia ɖe kple ale si woyɔnɛ. Woyɔnɛ le Eʋegbe me be “Yehowa.” Gake ame aɖewo yɔnɛ be “Yahweh.”—Xlẽ Psalmo 83:19.\nWoɖe Mawu ƒe ŋkɔ ɖa le Biblia geɖewo me hetsɔ dzesideŋkɔ siwo nye Aƒetɔ alo Mawu ɖo eteƒe. Gake esime woŋlɔ Biblia la, Mawu ƒe ŋkɔ dze le eme wòde zi gbɔ zi 7,000 sɔŋ. Yesu na amewo nya Mawu ƒe ŋkɔ esime wòfia nu wo tso Mawu ŋu.—Xlẽ Yohanes 17:26.\nKpɔ video si nye Ðe Ŋkɔ Le Mawu Sia?\n4. Ðe Yehowa tsɔ ɖe le eme na mía?\nAbe vifofo lɔ̃ame sia ene la, Mawu le nu siwo aɖe vi na mí ɖaa la wɔm\nÐe ale si fukpekpewo xɔ aƒe ɖi la fia be Yehowa nye Mawu si metsɔa ɖeke le eme na mí oa? Ame aɖewo gblɔna be ehea fukpekpewo vaa mía dzi tsɔ doa mí kpɔ, gake menye nyateƒee o.—Xlẽ Yakobo 1:13.\nMawu na tiatiawɔblɔɖe amegbetɔwo tsɔ de bubu wo ŋu. Ðe mɔnukpɔkpɔ si su mía si be míatiae be míasubɔ Mawu la medzɔ dzi na mí oa? (Yosua 24:15) Gake ame aɖewo tiae be yewoawɔ nu vlowo ɖe ame bubuwo ŋu, eya tae fukpekpewo bɔ ɖo. Etena ɖe Yehowa dzi ne ekpɔe wole nu madzɔmadzɔ wɔm ɖe amewo ŋu.—Xlẽ 1 Mose 6:5, 6.\nYehowa nye Mawu si tsɔa ɖe le eme na mí. Edi be míase vivi le agbe me. Eteƒe madidi o aɖe fukpekpe kple ame siwo henɛ vanae la ɖa. Gake susu nyui aɖe tae wòɖe mɔ fukpekpe li hena ɣeyiɣi aɖe ɖo. Le Nusɔsrɔ̃ 8 lia me la, míasrɔ̃ nu tso nu si tae wòɖe mɔ ɖo la ŋu.—Xlẽ 2 Petro 2:9; 3:7, 13.\n5. Aleke míawɔ ate ɖe Mawu ŋu kplikplikpli?\nYehowa kpe mí be míate ɖe ye ŋu to gbedodoɖa dzi. Etsɔa ɖe le eme na mía dometɔ ɖe sia ɖe. (Psalmo 65:3; 145:18) Etsɔna kena faa. Edea dzesi agbagba siwo míedzena be míawɔ nu si dzea eŋu ne míedo kpo nu ɣeaɖewoɣi gɔ̃ hã. Eya ta togbɔ be míenye ame madeblibowo hã la, míate ŋu anɔ ƒomedodo kplikplikpli me kple Mawu.—Xlẽ Psalmo 103:12-14; Yakobo 4:8.\nEsi wònye Yehowae na agbe mí ta la, ele be míalɔ̃e wu ame bubu ɖe sia ɖe. (Marko 12:30) Esi nèle agbagba dzem be yeaɖe ale si yelɔ̃ Mawui afia to nu geɖe sɔsrɔ̃ tso eŋu kple wɔwɔ ɖe nu siwo wòdi tso asiwò dzi me la, wò kplii dome ava nɔ kplikplikpli wu.—Xlẽ 1 Timoteo 2:4; 1 Yohanes 5:3.


Lododowo 31 | Biblia Le Internet Dzi | Xexe Yeye Gɔmeɖeɖe\nFIA LEMUEL ƑE NYAWO (1-31)\nAme kae akpɔ srɔ̃nyɔnu zazɛ̃? (10)\nVeviedola kple dɔ sesẽ wɔla (17)\nDɔmenyo ƒe se le eƒe aɖe dzi (26)\nSrɔ̃a kple viawo kafunɛ (28)\nNyonyo kple tugbedzedze nu yina (30)\n31 Fia Lemuel ƒe nyawo, nya vevi siwo dadaa tsɔ xlɔ̃ nui lae nye esi:+ 2 Oo vinye, nya kae magblɔ na wò,Oo nye dɔmevi, nya ka gblɔ gee mala,Oo nye adzɔgbeɖevi, nya kae le asinye na wò?+ 3 Mègatsɔ wò ŋusẽ na nyɔnuwo o,+Eye mègawɔ nu siwo gblẽa fiawo dome o.+ 4 Oo Lemuel, menye fiawo ƒe dɔ o,Menye fiawo ƒe dɔ be woano wain o,Eye menyo be dziɖulawo nagblɔ be, “Nye aha ɖe?” o,+ 5 Ne woagano aha ahaŋlɔ se la be,Eye woatrɔ gbo ame tsɛwo ƒe nya o. 6 Tsɔ aha muame na ame siwo le tsɔtsrɔ̃m,+Kple wain na ame* siwo le nu xam.+ 7 Na woanoe, ne woaŋlɔ woƒe ahedada be;Ne woagaɖo ŋku woƒe xaxa dzi o. 8 Ƒo nu ɖe ame siwo mate ŋu aɖe wo ɖokuiwo nu o la nu;Eye nàʋli ame siwo katã le tsɔtsrɔ̃m la ta.+ 9 Ke nu nàdrɔ̃ ʋɔnu dzɔdzɔe;Xɔ nya ɖe wɔnamanɔŋutɔwo kple ame dahewo nu.+ א [Alef] 10 Ame kae akpɔ srɔ̃nyɔnu zazɛ̃?*+ Exɔ asi wu adzagba.* ב [Bet] 11 Srɔ̃a ɖoa dzi ɖe eŋu,Eye nu vevi aɖeke mebɔnɛ o. ג [Gimel] 12 Le eƒe agbemeŋkekewo katã me la,Ewɔa nyui na srɔ̃a ŋutsu, ke menye vɔ̃ o. ד [Dalet] 13 Edia alẽfuvɔ kple aklala;Eye wòtsɔa eƒe asiwo wɔa dɔ kple dzidzɔ.+ ה [He] 14 Ele abe asitsalawo ƒe asiʋu ene;+Eye wòhea eƒe nuɖuɖu tsoa didiƒe ke vaa aƒee. ו [Waw] 15 Efɔna ne ŋu mekpɔ ke vɔ o,Eye wònaa nuɖuɖu eƒemetɔwo;Enaa eƒe dɔlanyɔnuwo hã tɔ gome wo.+ ז [Zayin] 16 Ebua tame le agble ŋu, eye wòƒlenɛ;Ekua kutri dea waingble.* ח [Het] 17 Edzrana ɖo ɖe dɔ sesẽ wɔwɔ ŋu,*+Eye wòdoa ŋusẽ eƒe alɔwo. ט [Tet] 18 Ekpɔnɛ be yeƒe asitsatsa le vi ɖem;Eƒe akaɖi metsina le zã me o. י [Yod] 19 Ðetifutreti le eƒe asi me,Eye wòtsɔa eƒe asi léa ɖetitrekeke.+ כ [Kaf] 20 Edoa eƒe asi ɖe wɔnamanɔŋutɔwo,Eye wòʋua eƒe asi me na ame dahewo.+ ל [Lamed] 21 Mevɔ̃na ɖe eƒe aƒemetɔwo nu le vuvɔ* ta o,Elabena eƒe aƒemetɔwo katã do awu titriwo.* מ [Mem] 22 Elɔ̃a abadzivɔwo na eɖokui. Eƒe nudodo nye aklala biɖibiɖi kple alẽfuwu aɖabɛ dzĩtɔ. נ [Nun] 23 Wonya srɔ̃a nyuie le dugbo la nu,+Afi si wòbɔbɔ nɔ anyi ɖe dumemetsitsiwo dome le. ס [Samek] 24 Etɔa aklalawuwo* dzrana,Eye asitsalawo xɔa alidziblanu tso egbɔ. ע [Ayin] 25 Ŋusẽ kple atsyɔ̃e nye eƒe avɔ,Eye kakaɖedzi nɔa esi ɖe etsɔ si gbɔna ŋu.* פ [Pe] 26 Ekea eƒe nu le nunya me;+Eye dɔmenyo ƒe se* le eƒe aɖe dzi. צ [Tsade] 27 Eléa ŋku ɖe eƒe aƒemetɔwo ƒe nuwɔnawo ŋu nyuie,Eye meɖua kuviabolo o.+ ק [Kof] 28 Viawo tsona heyɔnɛ be dzidzɔtɔ;Srɔ̃a tsona hekafunɛ. ר [Res] 29 Nyɔnu zazɛ̃* geɖewo li,Ke wò la, èƒo wo katã ta. ש [Sin] 30 Nyonyo la, beblee, eye tugbedzedze hã nu yina kaba,*+Ke nyɔnu si vɔ̃a Yehowa la, eyae woakafu.+ ת [Taw] 31 Mitsɔ nu si wòwɔ ƒe fetu nɛ,*+Eye eƒe dɔwɔwɔwo nekafui le dua ƒe agbowo nu.+\n^ Alo, “srɔ̃nyɔnu nyui.”\n^ Alo, “Etsɔa eƒe viɖekpɔkpɔwo dea waingble.” Egɔmeɖeɖe tẽe, “Etsɔa eƒe asiwo me kutsetse dea waingble.”\n^ Egɔmeɖeɖe tẽe, “Etsɔa ŋusẽ blaa ali dzi.”\n^ Alo, “sno.”\n^ Egɔmeɖeɖe tẽe, “do awu ɖe awu dzi.”\n^ Alo, “Eye ŋkeke si gbɔna ɖia kokoe nɛ.”\n^ Alo, “nufiame si me lɔlɔ̃ le; lɔlɔ̃ vavã ƒe se.”\n^ Alo, “Nyɔnu nyui.”\n^ Alo, “tugbedzedze hã dzodzroe.”\n^ Egɔmeɖeɖe tẽe, “Mitsɔ eƒe asiwo me kutsetse nɛ.”


2 Korintotɔwo 6:2\nElabena egblɔ bena: „Meɖo to wò le amenuveɣi la, eye mexɔ na wò le xɔxɔgbe la dzi.“ Kpɔ ɖa, fifi enye amenuveɣi, kpɔ ɖa, fifi enye xɔxɔgbe!\nEye xexeame va yina kple eƒe nudzodzrowo; ke amesi wɔa Mawu ƒe lɔlɔ̃nu la, noa anyi yi ɖe mavɔmavɔ me.\nNyagblɔla Salomo 3:11\nEwɔ nuwo katã nyuie ɖe wo wɔɣi, eye wòde: mavɔmavɔ dzi me na wo, negbe ɖeko amegbetɔ menya mɔnu le nusiwo Mawu wɔ la ƒe agɔmegbɔ, kple tagbɔ ŋu ne\nEle nam bena, mawɔ amesi dɔm ɖa la ƒe dɔwɔwɔwo, zi alesi ŋkeke li; zã gbɔna dodo ge, le esi me amea ɖeke mate ŋu awɔ dɔ o.\nAmegbetɔ ƒe dzi susua eƒe mɔ ŋu; ke Yehowa ye fiaa mɔ eƒe afɔɖeɖe.\nVeviedola ƒe tameɖoɖo hea viɖe vɛ; ke amesi tsi klokloklo la, dea hiã aƒe.\nMegaƒo adegbe ɖe etsɔ, si gbɔna ŋu o, elabena mènya nuka dzi ge etsɔ ala o.\nKe nye la, ŋuwò meɖo ŋu ɖo, Yehowa; megblɔ be, nye Mawu nènye.\nFia alesi míaxlẽ míaƒe ŋkekewoe la mí, ne dzi nyanu nado mía si!\nelabena ne àzi kpi le ɣeyiɣi sia me la, ekema ablɔɖe kple ɖeɖe atso afi bubua ɖe ava na Yudatɔwo, ke mia kple fofowò ƒe aƒe ya miatsrɔ̃ amea ɖe menya nu o, ɖewohĩ ɣeyiɣi sia tae fianyenye la su asiwò ɖo.\n Ke le ŋkeke ma alo gaƒoƒo ma ŋuti la amea ɖeke menyae o, mawudɔla, siwo le dziƒo, hã menyae o, Vi la ŋutɔ hã menyae o, negbe Fofo la ko. Mikpɔ nyuie, eye minɔ ŋudzɔ; elabena mienya ɣekaɣi azãgbe la le edzi su ge o.\n Ke, lɔlɔ̃tɔwo nu ɖeka sia naganɔ ɣaɣla ɖe mi o bena, te Mawu gbɔ la ŋkeke ɖeka le abe ƒe akpe ɖeka ene, eye ƒe akpe ɖeka hã abe ŋkeke ɖeka ene. Menye ɖe Aƒetɔ la le wɔwɔm blewu le eƒe ŋugbedodowo dziwɔwɔ me, abe alesi amea ɖewo bunɛ blewuwɔwɔ la ene o; hafi egba dzi ɖi blewu na mi, esi melɔ̃ bena, amea ɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.\n Mizɔ le nunya me le amesiwo le egodo la ŋku me, eye miwo ɣeyiɣi la ŋuti dɔ blibo. Mina amenuveve kple dze nanɔ miaƒe nya me ɖaasi, bena mianya alesi wòdze be, miaɖo nya ŋuti na amesiame.\n Eyaŋuti la mikpɔ nyuie be, miazɔ pɛpɛpɛ; menye abe numanyamanyatɔwo ene o, ke boŋ abe nunyalawo ene, amesiwo wɔa ɣeyiɣi la ŋuti da blibo, elabena ŋkekeawo nye vɔ̃. Eyaŋuti la migazu bometsilawo o, ke boŋ midze si nusi nye Aƒetɔ la ƒe lɔlɔ̃nu.\n1 Tesalonikatɔwo 5:1-3\n Ke le ɣeyiɣiwo kple azãgbewo ŋuti la, nɔviwo, mehiã mi be, míaŋlɔe aɖo ɖe mi o; elabena mia ŋutɔwo mienyae kɔte bena, Aƒetɔ ƒe ŋkeke la gbɔna, abe alesi fiafitɔ vana le zã me ene. Elabena ne wole gbɔgblɔm be, ŋutifafa kple anyinɔnɔ dedie li la, tete gbegblẽ ava lili wo, abe alesi fuɖuame va lilia funɔ ene, eye womate ŋu asi le enu kulẽ o.\n Azɔ la miheyi, mi amesiwo gblɔna bena: Egbe alo etsɔ míayi du si kple du si me, eye mianɔ afima ƒe ɖeka, eye míatsa asi, eye míakpɔ viɖe! Gake mienya nusi ava dzɔ etsɔ o; elabena nukae nye miaƒe agbe mahã? Elabena dzudzɔ, si dzena ɣeyiɣi kpuia ɖe, eye emegbe la megadzena o la, ke míenye. Le esia teƒe la ele na mi be, miagblɔ bena: Ne Aƒetɔ lɔ̃ la, míanɔ agbe, eye míawo esi kple esi. Ke azɔ la miekana ɖe nu ŋu le miaƒe adegbe ƒuƒlu ƒoƒo me. Kakaɖenuŋu sia katã la vɔ̃ wònye. Eyaŋuti la, amesi ke nya nu nyui wɔwɔ, eye mewɔnɛ o la, enye nuvɔ̃ nɛ.\nNyagblɔla Salomo 3:1-8\n Ɣeyiɣi li na nusianu, eye azã li na lameɖoɖowo katã le dzi ƒoa te. Amedziɣi li, eye kuɣi li; nuɖoɣi li, eye nu dodoawo hoɣi li; amewuɣi li, eye gbeɖaɣi li; xɔgbãɣi li, eye etuɣi li; avifaɣi li, eye nukoɣi li; konyifaɣi li, eye ɣeɖuɣi li; kpekakaɣi li, eyekpeƒoƒoƒuɣi li; asikplakɔɣi li, eye adzɔgenɔnɔ na asikplakɔɣi li; nuɖiɣi li, eye nubuɣi li; nudzraɖoɣi li, eye nuƒugbeɣi li; nuvuvuɣi li, nye nutɔɣi li; ɖoɖoeziɣi li, eye nuƒoɣi li; lɔlɔ̃ɣi li, eye fuléɣi li; aʋawɔɣi li, eye ŋutifafaɣi li.


Kpɔ Ŋudzedze Ðe Yehowa Ƒe Nuteƒewɔwɔ Kple Tsɔtsɔke Ŋu | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Aƒetɔ, wò dɔme nyo, eye nèlɔ̃a tsɔtsɔke; amenuveve bɔ ɖe asiwò na ame siwo katã yɔa wò la.”—PS. 86:5.\nMɔ kawo nue míate ŋu asrɔ̃ Yehowa ƒe nuteƒewɔwɔ le?\nAleke míate ŋu asrɔ̃ Yehowa ƒe tsɔtsɔke?\nNu ka tae nèdi be yeayi edzi anɔ ŋudzedze kpɔm ɖe Yehowa ƒe nɔnɔme nyuiwo ŋu geɖe wu?\n1, 2. (a) Nu ka tae míedea asixɔxɔ xɔlɔ̃ siwo wɔa nuteƒe helɔ̃a tsɔtsɔke ŋu? (b) Biabia kawo mee míadzro?\nAME kae nye xɔlɔ̃ vavã? Nɔvinyɔnu Kristotɔ aɖe si ŋkɔe nye Ashley gblɔ be: “Xɔlɔ̃ vavã nye ame si nɔa klalo ɣesiaɣi be yeakpe ɖe ŋuwò, eye wòtsɔ kea wò faa ne èwɔ vodada.” Mí katã míedea asixɔxɔ xɔlɔ̃ siwo wɔa nuteƒe eye wolɔ̃a tsɔtsɔke ŋu. Wokpena ɖe mía ŋu míesena le mía ɖokui me be wolɔ̃ mí eye be míele dedie.—Lod. 17:17.\n2 Yehowa ye nye Xɔlɔ̃ wɔnuteƒe si lɔ̃a tsɔtsɔke si ɖeke mesɔ kplii o la. Hakpala la gblɔe wòsɔ be: “Aƒetɔ, wò dɔme nyo, eye nèlɔ̃a tsɔtsɔke; amenuveve bɔ ɖe asiwò na ame siwo katã yɔa wò la.” (Ps. 86:5) Nu kae wòfia be woanye nuteƒewɔla kple ame si lɔ̃a tsɔtsɔke? Aleke Yehowa ɖea nɔnɔme nyui siawo fianae? Eye aleke míate ŋu asrɔ̃ eƒe kpɔɖeŋuae? Nya siawo ƒe ŋuɖoɖowo akpe ɖe mía ŋu míalɔ̃ mía Xɔlɔ̃ vevitɔ Yehowa geɖe wu. Woakpe ɖe mía ŋu hã be míado ŋusẽ mía kple mía nɔviwo dome xɔlɔ̃dzedze.—1 Yoh. 4:7, 8.\nYEHOWA NYE NUTEƑEWƆLA\n3. Nu kae nuteƒewɔwɔ fia?\n3 Nuteƒewɔwɔ nye nɔnɔme lédziname aɖe, elɔ kuku ɖe ame nɔewo ŋu, anukwareɖiɖi na ame, kple ame ƒe akpa dzi nɔnɔ tamanamanae ɖe eme. Nuteƒewɔla ƒe susu metrɔna kabakaba o. Ke boŋ ekuna ɖe ame (alo nane) ŋu goŋgoŋ heléna ɖe eŋu le ɣeyiɣi sesẽwo gɔ̃ hã me. Ɛ̃, Yehowae nye “Nuteƒewɔla” gãtɔ kekeake.—Nyaɖ. 16:5.\n4, 5. (a) Aleke Yehowa ɖenɛ fiana be yenye nuteƒewɔla? (b) Aleke ŋugbledede le ale si Mawu wɔa nuteƒe na esubɔlawoe ŋu doa ŋusẽ mí?\n4 Aleke Yehowa ɖenɛ fiana be yenye nuteƒewɔla? Megblẽa esubɔla wɔnuteƒewo ɖi gbeɖe o. Fia David si nye nuteƒewɔla mawo dometɔ ɖeka la ɖo kpe Yehowa ƒe nuteƒewɔwɔ dzi esi wògblɔ be: “Èwɔa nuteƒe na ame si wɔa nuteƒe.” (2 Sam. 22:26, NW) Le David ƒe dodokpɔɣiwo me la, Yehowa fia mɔe, ekpɔ eta, eye wòxɔ nɛ nuteƒewɔwɔtɔe. (2 Sam. 22:1) David kpɔe be Yehowa ƒe nuteƒewɔwɔ lɔ nu geɖe ɖe eme wu nyagbɔgblɔ ko. Nu ka tae Yehowa wɔ nuteƒe na David? Elabena David ŋutɔ hã nye “ame si wɔa nuteƒe.” Yehowa dea asixɔxɔ esubɔlawo ƒe nuteƒewɔwɔ ŋu; eye ewɔa nuteƒe na ame siwo wɔa nuteƒe nɛ.—Lod. 2:6-8.\n5 Ŋugbledede le ale si Yehowa wɔa nuteƒe na esubɔlawoe ŋu doa ŋusẽ mí. Nɔviŋutsu wɔnuteƒe aɖe si ŋkɔe nye Reed gblɔ be: “Ne mexlẽ nu tso ale si Yehowa kpe ɖe David ŋu le eƒe fukpekpewo me ŋu la, edoa ŋusẽm ŋutɔ. Esime David nɔ sisim eye wònɔ ɣaɣlam tso agado me yi agado me gɔ̃ hã la, Yehowa kpe ɖe eŋu ɣesiaɣi. Esia dea dzi ƒo nam ŋutɔ! Eɖoa ŋku edzi nam be aleke kee nɔnɔmeawo ɖale o, ne edze abe mɔkpɔkpɔ aɖeke megali o ene gɔ̃ hã la, Yehowa le klalo be yeakpe ɖe ŋunye zi ale si nye hã mewɔ nuteƒe nɛ.” Ðikeke mele eme o be wò hã èsena le ɖokuiwò me nenema ke.—Rom. 8:38, 39.\n6. Mɔ bubu kawo nue Yehowa ɖenɛ fiana le be yenye nuteƒewɔla, eye aleke esia ɖea vi na esubɔlawoe?\n6 Mɔ bubu kawo nue Yehowa ɖenɛ fiana le be yenye nuteƒewɔla? Meɖea asi le eƒe dzidzenuwo ŋu o. Ena kakaɖedzi mí be: “Ame ma ke manye, va se ɖe esime miaku amegã.” (Yes. 46:4) Ɣeawokatãɣi la, eƒe dzidzenu siwo metrɔna o la dzie wònɔa te ɖo wɔa nyametsotso. (Mal. 3:6) Gakpe ɖe eŋu la, Yehowa wɔa nuteƒe le eƒe ŋugbedodowo dzi wɔwɔ me. (Yes. 55:11) Eya ta Yehowa ƒe nuteƒewɔwɔ ɖea vi na esubɔla wɔnuteƒewo katã. Le mɔ ka nu? Ne míedzea agbagba wɔna ɖe Yehowa ƒe dzidzenuwo dzi la, kakaɖedzi nɔa mía si be ayra mí abe ale si wòdo ŋugbee ene.—Yes. 48:17, 18.\nSRƆ̃ YEHOWA ƑE NUTEƑEWƆWƆ\n7. Mɔ ɖeka ka dzie míate ŋu ato asrɔ̃ Mawu ƒe nuteƒewɔwɔ?\n7 Aleke míate ŋu asrɔ̃ Yehowa ƒe nuteƒewɔwɔe? Mɔ ɖeka si dzi míato awɔ esiae nye be míawɔ nyui na ame siwo ɖo xaxa me. (Lod. 3:27) Le kpɔɖeŋu me, ɖe nènya haxɔsetɔ aɖe si ƒo dzi ɖe le, ɖewohĩ le lãmegbegblẽ, ƒometɔwo ƒe tsitretsiɖeŋu, alo le eya ŋutɔ ƒe vodadawo ta? Ðe manyo be nàte ɖe nɔvia ŋu agblɔ “nya nyui kple akɔfanyawo” nɛ oa? (Zak. 1:13) * Ne èwɔ esia la, ke èle eɖem fia be yenye xɔlɔ̃ vavã wɔnuteƒe si “kuna ɖe ame ŋu wu ame nɔvi gɔ̃ hã.”—Lod. 18:24.\n8. Aleke míate ŋu asrɔ̃ Yehowa ƒe nuteƒewɔwɔ le srɔ̃ɖeɖe kple go bubuwo me?\n8 Míagate ŋu asrɔ̃ Yehowa ƒe nuteƒewɔwɔ ne míewɔ nuteƒe na míaƒe lɔlɔ̃tɔwo. Le kpɔɖeŋu me, ne srɔ̃tɔwoe míenye la, ele be míawɔ nuteƒe na mía srɔ̃wo. (Lod. 5:15-18) Eya ta míeƒoa asa na afɔ gbãtɔ si ate ŋu akplɔ mí ade ahasiwɔwɔ me la ɖeɖe. (Mat. 5:28) Tsɔ kpe ɖe eŋu la, míewɔa nuteƒe na míaƒe haxɔsetɔwo ne míeƒoa asa na ameŋunyagbɔgblɔ vɔ̃ɖi alo ameŋugbegblẽ, eye míekakaa mía nɔviwo ŋu nya gbegblẽwo alo ɖoa to wo gɔ̃ hã o.—Lod. 12:18.\n9, 10. (a) Ame kae míedi vevie be míawɔ nuteƒe na? (b) Nu ka tae Yehowa ƒe sewo dzi wɔwɔ menɔa bɔbɔe ɣesiaɣi o?\n9 Ƒo wo katã ta la, ele be míawɔ nuteƒe na Yehowa. Nu kae esia bia? Ebia be míalɔ̃ nu siwo wòlɔ̃, míalé fu nu siwo wòlé fui, eye míawɔ nu si dzea eŋu. (Mixlẽ Psalmo 97:10.) Zi ale si míaƒe susuwo kple seselelãmewo wɔa ɖeka kple Yehowa tɔ la, zi nenemae eƒe sewo dzi wɔwɔ nɔa bɔbɔe na míi.—Ps. 119:104.\n10 Yehowa ƒe sewo dzi wɔwɔ menɔa bɔbɔe ɣesiaɣi ya o. Ate ŋu ahiã be míaʋli vevie hafi alé nuteƒewɔwɔ me ɖe asi nɛ. Le kpɔɖeŋu me, anye Kristotɔ tre aɖewo ƒe didi be yewoaɖe srɔ̃, ke hã womele ame si woaɖe la kpɔm le Yehowa subɔlawo dome o. (1 Kor. 7:39) Nɔvinyɔnu tre aɖe ƒe dɔwɔhati siwo nye dzimaxɔsetɔwo ate ŋu anɔ agbagba dzem be yewoadi ŋutsu nɛ be wòazɔ kplii. Ðewohĩ nɔvinyɔnua le avu wɔm kple akogotsitsi ƒe seselelãmewo. Ke hã, eɖoe kplikpaa be yeawɔ nuteƒe na Yehowa. Ðe míekpɔa ŋudzedze ɖe kpɔɖeŋu nyui ɖola siawo ŋu ŋutɔ oa? Kakaɖedzitɔe la, Yehowa aɖo eteƒe na ame siwo katã wɔa nuteƒe nɛ le nɔnɔme sesẽwo gɔ̃ hã me.—Heb. 11:6.\n“Xɔlɔ̃ aɖewo kuna ɖe ame ŋu wu ame nɔvi gɔ̃ hã.”—Lod. 18:24 (Kpɔ memama 7)\n“Mitsɔ nɔ mia nɔewo kem faa.”—Ef. 4:32 (Kpɔ memama 16)\nYEHOWA LƆ̃A TSƆTSƆKE\n11. Nu kae wòfia be ame nalɔ̃ tsɔtsɔke?\n11 Yehowa ƒe nɔnɔme siwo léa dzi na ame wu la dometɔ ɖekae nye ale si wòlɔ̃na faa tsɔna kena. Nu kae wòfia be ame nalɔ̃ tsɔtsɔke? Efia be wòatsɔ agɔ si ame aɖe dze le edzi la akee. Gake esia mefia be ame si lɔ̃a tsɔtsɔke la de nu gbegblẽ si agɔdzelaa wɔ dzi alo ŋe aɖaba ƒu edzi o. Ke boŋ efia be etiae be yemalé dziku ɖe dɔ me o. Ŋɔŋlɔawo ɖee fia be Yehowa ‘lɔ̃na faa tsɔa’ ame siwo trɔ dzi me vavã la ƒe nu vɔ̃wo kea wo.—Ps. 86:5.\n12. (a) Aleke Yehowa tsɔna kenae? (b) Nu kae wòfia be ‘woatutu nu vɔ̃ ɖa’?\n12 Aleke Yehowa tsɔna kenae? Yehowa ‘tsɔa nu vɔ̃ kena geɖe,’ si fia be etsɔna kena keŋkeŋ heŋlɔnɛ be tegbee. (Yes. 55:7) Aleke míewɔ nya be Yehowa tsɔ kena keŋkeŋ? Bu kakaɖedzinya si le Dɔwɔwɔwo 3:19 ŋu kpɔ. (Mixlẽe.) Apostolo Petro de dzi ƒo na eƒe nyaselawo be: “Mitrɔ dzi me, eye migbugbɔ.” Ne nu vɔ̃ wɔla aɖe trɔ dzi me vavã la, exaa nu vevie ɖe afɔ baɖa si wòɖe ta, eye wòɖonɛ kplikpaa be yemagawɔ nu vɔ̃ ma ake o. (2 Kor. 7:10, 11) Dzimetɔtrɔ vavãtɔ ʋãa nu vɔ̃ wɔla be ‘wòagbugbɔ,’ si fia be, wòadzudzɔ nu gbegblẽa wɔwɔ, eye wòayi edzi awɔ nu si adze Mawu ŋu. Ne Petro ƒe nyaselawo ɖe dzimetɔtrɔ vavã fia la, nu kae ado tso eme? Petro gblɔ be ‘woatutu woƒe nu vɔ̃wo ɖa.’ Helagbe me nya si gɔme woɖe be ‘woatutu ɖa’ la fia be ‘woatutu nu keŋkeŋ.’ Eya ta ne Yehowa tsɔ nu vɔ̃wo ke la, etsɔ kena keŋkeŋ abe ɖe wòtsɔ nututunu tutu nuŋɔŋlɔ ɖa le nuŋlɔkpe dzi kura ene.—Heb. 10:22; 1 Yoh. 1:7.\n13. Esi Yehowa gblɔ be, “nyemagaɖo ŋu woƒe nu vɔ̃wo azɔ o” la, kakaɖedzi kae esia na mí?\n13 Aleke míewɔ nya be Yehowa tsɔ kena tegbee? Bu Yeremiya ƒe nyagblɔɖi si ku ɖe nubabla yeye si wowɔ kple Kristotɔ amesiaminawo, si ʋu tsɔtsɔke vavã ƒe mɔnukpɔkpɔ ɖi na ame siwo xɔa tafevɔsaa dzi se, la ŋu kpɔ. (Mixlẽ Yeremiya 31:34.) Yehowa gblɔ be: “Matsɔ woƒe vodadawo ake wo, eye nyemagaɖo ŋu woƒe nu vɔ̃wo azɔ o.” Eya ta Yehowa le kakam ɖe edzi na mí be ne yenya tsɔ nu vɔ̃ aɖe ke mí ko la, yemagaɖe afɔ aɖeke ɖe mía ŋu le etsɔme le nu vɔ̃ ma ta o. Megaɖoa ŋku nu vɔ̃ siwo míewɔ va yi la dzi kple susu be yeanɔ fɔ bum mí alo anɔ to hem na mí agbadre o. Ke boŋ Yehowa tsɔa nu vɔ̃ mawo kena faa eye wòŋlɔa wo be tegbee.—Rom. 4:7, 8.\n14. Aleke ŋugbledede le Yehowa ƒe tsɔtsɔke ŋu ate ŋu afa akɔ na míi? Gblɔ eƒe kpɔɖeŋu.\n14 Ŋugbledede le Yehowa ƒe tsɔtsɔke ŋu faa akɔ na mí. Kpɔ eƒe kpɔɖeŋu aɖe ɖa. Ƒe gbogbo aɖee nye esi va yi la, woɖe nɔvinyɔnu aɖe si míayɔ be Elaine la le hamea me. Ƒe geɖe megbe la, wogbugbɔ xɔe. Elaine gblɔ be: “Togbɔ be megblɔna be mexɔe se be Yehowa tsɔ nye nu vɔ̃wo kem hã la, mesena le ɖokuinye me ɣesiaɣi be Yehowa le adzɔge tso gbɔnye eye be ame bubuwo te ɖe eŋu eye wònye ame ŋutɔŋutɔ na wo wum.” Gake nuxexlẽ tso kpɔɖeŋunyagbɔgblɔ siwo Biblia tsɔ ɖɔ ale si Yehowa tsɔna kenae ŋu kple ŋugbledede le wo ŋu na Elaine kpɔ akɔfafa. Elaine gblɔ kpee be: “Meva kpɔ ale si gbegbe Yehowa lɔ̃m heléa be nam la dze sii wu tsã.” Kpɔɖeŋunyagbɔgblɔ si ʋãe vevie wu lae nye esi: “Ne Yehowa tsɔ míaƒe nu vɔ̃wo ke mí la, mele be míase le mía ɖokui me be nu vɔ̃ mawo ƒe ɖi akpɔtɔ anɔ mía ŋu le míaƒe agbemeŋkekewo katã me o.” * Elaine gblɔ be: “Meva de dzesii be tsã la, nyemexɔe se ŋutɔŋutɔ be Yehowa ate ŋu atsɔ akem keŋkeŋ o, eye mesusui be madro agba sia le nye agbemeŋkekewo katã me. Menya be axɔ ɣeyiɣi, gake fifia mele sesem le ɖokuinye me be mele tetem ɖe Yehowa ŋu, eye be woɖe agba kpekpe aɖe le dzinye.” Mawu lɔ̃ame si lɔ̃a tsɔtsɔke ka gbegbee nye esi subɔm míele!—Ps. 103:9.\nSRƆ̃ YEHOWA ƑE TSƆTSƆKE\n15. Aleke míate ŋu asrɔ̃ Yehowa ƒe tsɔtsɔke?\n15 Míate ŋu asrɔ̃ Yehowa ƒe tsɔtsɔke ne míelɔ̃na faa tsɔna kea mía nɔewo ɣesiaɣi si wòhiã. (Mixlẽ Luka 17:3, 4.) Ðo ŋku edzi be, ne Yehowa tsɔ míaƒe nu vɔ̃wo ke mí la, megaɖoa ŋku wo dzi o, le gɔmesesea nu be, megabiaa nu vɔ̃ mawo ƒe fe tso mía si emegbe o. Ne míetsɔ amewo ƒe vodadawo ke wo la, míawo hã míate ŋu aŋlɔ wo be, le gɔmesesea nu be, míagahe nya mawo ɖe go ake le etsɔme o.\n16. (a) Ne míelɔ̃a tsɔtsɔke la, ɖe wòfia be míede nu gbegblẽ wɔwɔ dzi alo míeɖe mɔ ame bubuwo le mía bama? Ðe eme. (b) Hafi Mawu natsɔ míaƒe nu vɔ̃wo ake mí la, nu kae wòle be míawɔ?\n16 Ne míelɔ̃a tsɔtsɔke la, mefia be míede nu gbegblẽ si agɔdzelaa wɔ dzi alo ŋe aɖaba ƒu edzi o; eye mefia hã be míeɖe mɔ ame bubuwo le nu vevi wɔm mí alo le mía bam o. Ao. Nu si wòfia boŋ ye nye be míetiae be míalé dziku ɖe dɔ me o. Eye ele vevie be míaɖo ŋkui be hafi Yehowa Mawu natsɔ míaƒe nu vɔ̃wo ake mí la, ele be míawo hã míatsɔ anɔ amewo kem. (Mat. 6:14, 15) Yehowa sea veve ɖe mía nu heɖoa ŋku edzi be “kewɔ míenye.” (Ps. 103:14) Eya ta ɖe mele be veveseɖeamenu naʋã míawo hã be míado dzi atsɔ mía nɔviwo ƒe gbɔdzɔgbɔdzɔwo eye míatsɔ anɔ wo kem faa tso dzi me oa?—Ef. 4:32; Kol. 3:13.\nDo gbe ɖa ɖe ame siwo dze agɔ le dziwò la ta tso dzi me (Kpɔ memama 17)\n17. Ne haxɔsetɔ aɖe wɔ nu wòve mí la, nu kae akpe ɖe mía ŋu míatsɔ akee?\n17 Mele bɔbɔe ɣesiaɣi be míatsɔ ake amewo o. Esesẽ na Kristotɔ amesiamina aɖewo siwo nɔ anyi le ƒe alafa gbãtɔ me gɔ̃ hã be woakpɔ wo dome masɔmasɔ aɖewo gbɔ. (Flp. 4:2) Ne haxɔsetɔ aɖe wɔ nu wòve mí la, nu kae akpe ɖe mía ŋu míatsɔ akee? Bu Hiob ƒe kpɔɖeŋua ŋu kpɔ. Ete ɖe edzi ŋutɔ esi Elifaz, Bildad kple Zofar siwo be yewonye exɔlɔ̃wo la bu fɔe madzemadzee. (Hiob 10:1; 19:2) Emegbe Yehowa ka mo na Hiob nu tsola alakpatɔ mawo. Mawu gblɔ na wo be woayi Hiob gbɔ aɖasa vɔ ɖe woƒe nu vɔ̃wo ta. (Hiob 42:7-9) Gake Yehowa bia tso Hiob hã si be wòawɔ nane. Nu kae? Yehowa gblɔ na Hiob be wòado gbe ɖa ɖe enutsolawo ta. Hiob wɔ abe ale si Yehowa bia tso esi ene eye Yehowa yrae ɖe ale si wòlɔ̃ faa tsɔ ke ta. (Mixlẽ Hiob 42:10, 12, 16, 17.) Nufiame kae le esia me na mí? Gbedodoɖa tso dzi me ɖe ame si dze agɔ le mía dzi ta akpe ɖe mía ŋu míaɖe dziku ɖa le dɔ me.\nYI EDZI NÀNƆ ŊUDZEDZE KPƆM ÐE YEHOWA ƑE NƆNƆME NYUIWO ŊU\n18, 19. Aleke míayi edzi anɔ ŋudzedze kpɔm ɖe Yehowa ƒe nɔnɔme lédzinamewo ŋu geɖe wu?\n18 Yehowa ƒe nɔnɔme lédziname vovovo siawo me dzodzro do dzidzɔ na mí ŋutɔ. Míekpɔe be enye ame si ŋu wotena ɖo bɔbɔe, mekpɔa ame ŋkume o, enyoa dɔme, esea nu gɔme na ame, enye nuteƒewɔla, eye wòlɔ̃a tsɔtsɔke. Nyateƒee, nu geɖewo gali míasrɔ̃ tso Yehowa ŋu. Mɔnukpɔkpɔ ava su mía si be míasrɔ̃ nu geɖe tso eŋu tegbee. (Nyagb. 3:11) Míelɔ̃ ɖe apostolo Paulo ƒe nya siawo dzi be: “Oo, Mawu ƒe kesinɔnuwo kple nunya kpakple sidzedze me goglo loo!” Míate ŋu agblɔ nya sia ke le Mawu ƒe lɔlɔ̃ kple eƒe nɔnɔme ade siwo me míedzro le nyati etɔ̃ siawo me la ŋu.—Rom. 11:33.\n19 Neva eme be mí katã míayi edzi anɔ ŋudzedze kpɔm ɖe Yehowa ƒe nɔnɔme lédzinamewo ŋu geɖe wu. Míate ŋu awɔ esia ne míenya nu tso nɔnɔmeawo ŋu nyuie, míede ŋugble le wo ŋu, eye míawo ŋutɔwo míesrɔ̃ nɔnɔme mawo heɖe wo fia le míaƒe agbenɔnɔ me. (Ef. 5:1) Ne míewɔ esia la, ɖikeke mele eme o be míawɔ ɖeka kple hakpalaa esi wògblɔ be: “Ke nye la, Mawu ƒe gbɔnyenɔnɔ enye nye dzidzɔ.”—Ps. 73:28.\n^ mm. 7 Kpɔ nyati si nye “Ðe Nède Dzi Ƒo na Ame aɖe le Ŋkeke Siawo Mea?” le January 15, 1995, ƒe Gbetakpɔxɔ kple “De Dzi Ƒo Le Lɔlɔ̃ Kple Dɔ Nyui Wɔwɔ Me—Alekee?” le April 1, 1995, tɔ me hena esia ŋuti ɖaŋuɖoɖo bubuwo.\n^ mm. 14 Kpɔ agbalẽ si nye Te Ðe Yehowa Ŋu, ta 26, memama 10.


Ðe Nèle Yesu ƒe Anyinɔnɔ Ŋuti Dzesi la Kpɔm Dze Siia?\nGbetakpɔxɔ—Tata Si Míesrɔ̃na | October 2005\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\nAME aɖeke medina be dɔléle sesẽ aɖeke nadze ye dzi alo be afɔku aɖe naƒo go ye kpata o. Be woate ŋu aƒo asa na afɔku mawo la, amesi wɔa nu le nunya me nɔa klalo ɖe dzesi siwo ate ŋu ahe afɔku vɛ la ŋu eye wòɖea afɔ kaba wɔa nu wòsɔna ɖe wo nu. Yesu Kristo ɖɔ dzesi aɖe koŋ si wòle be míanya nyuie. Dzesi si ŋu wòƒo nu tsoe adze le xexeame katã eye wòakpɔ ŋusẽ hã ɖe ameƒomea katã dzi. Akpɔ ŋusẽ ɖe mia kple wò ƒomea hã dzi.\nYesu ƒo nu tso Mawu ƒe Fiaɖuƒe, si aɖe vɔ̃ɖinyenye ɖa ahatrɔ anyigba wòazu paradiso, ŋu. Eƒe nusrɔ̃lawo di vevie be yewoanya ɣeyiɣi si Fiaɖuƒe ma ava. Wobiae be: “Ka enye wò [anyinɔnɔ] kple xexeame ƒe nuwuwu la ƒe dzesii?”—Mateo 24:3.\nYesu nya be le ye wuwu kple yeƒe tsitretsitsi megbe la, ƒe alafawo ava yi hafi woaɖo ye yeanye Mesia Fia le dziƒo ahaɖu ameƒomea dzi. Esi wònye be amegbetɔwo mate ŋu akpɔ Yesu ɖoɖo zia dzi kple ŋku o ta la, ena dzesi eyomedzelawo be wòakpe ɖe wo ŋu woatsɔ ade dzesi yeƒe ‘anyinɔnɔ’ kple “xexeame ƒe nuwuwu.” Dzesi sia adze le mɔ vovovowo nu, eye ne wotsɔ wo katã ƒo ƒui la, anye dzesi ƒokpli aɖe—si nye Yesu ƒe anyinɔnɔ ƒe dzesia.\nNyanyuigbalẽŋlɔla siwo nye Mateo, Marko, kple Luka dometɔ ɖesiaɖe ŋlɔ nya siwo tututu Yesu tsɔ ɖo nya ŋui na wo la ɖi. (Mateo, ta 24 kple 25; Marko, ta 13; Luka, ta 21) Biblia ŋlɔla bubuwo ɖe nu me tsitotsito tso dzesia ŋu. (Timoteo II, 3:1-5; Petro II, 3:3, 4; Nyaɖeɖefia 6:1-8; 11:18) Míate ŋu aƒo nu tso nya veviawo katã ŋu tsitotsito le nyati sia me o, gake míaƒo nu tso nu vevi atɔ̃ siwo ƒo ƒu wɔ dzesi si Yesu yɔ la ŋu. Àkpɔe adze sii be esia hiã eye wòle vevie na wò ŋutɔ.—Kpɔ aɖaka si le axa 6.\n“Tɔtrɔ aɖe si He Ɣeyiɣi Bubu aɖe Vɛ”\n“Dukɔ latsi tre ɖe dukɔ ŋuti, eye fiaɖuƒe ɖe fiaɖuƒe ŋuti.” (Mateo 24:7) Germanytɔwo ƒe nyadzɔdzɔgbalẽ si nye Der Spiegel, ka nya ta ku ɖe ɣeyiɣi si do ŋgɔ na ƒe 1914 ŋu be, amewo “xɔe se be etsɔme nyui aɖe si me ablɔɖe, ŋgɔyiyi, kple nudzedziname geɖe anɔ la ava.” Nuwo katã va trɔ bubui kpata. GEO magazine ka nya ta be: “Aʋawɔwɔ si dze egɔme tso August 1914 eye wòke le November 1918 me la nye nudzɔdzɔ aɖe si ƒo go ame kpoyi. Enye nusi he tɔtrɔ gã aɖe vɛ le ameƒomea ƒe ŋutinya me, si nye amesiwo nɔ agbe do ŋgɔ na aʋa ma kple amesiwo nɔe emegbe la dome mama.” Asrafo siwo wu miliɔn 60 siwo tso anyigbagã vovovo ade dzie kpɔ gome le aʋa sia, si me wowɔ anyranu geɖe le la, me. Le mama dedie nu la, asrafo siwo ade 6,000 ye wowu le ŋkeke ɖesiaɖe dzi. Tso ɣemaɣi dzi la, ŋutinyaŋlɔla siwo ŋlɔa nu tso dzidzime ɖesiaɖe ŋu kple amesiwo katã dunyahenyawo doa dzidzɔ na la bua “ƒe 1914 vaseɖe ƒe 1918 be enye tɔtrɔƒe siwo he ɣeyiɣi bubu aɖe vɛ.”\nXexemeʋa I he tɔtrɔ aɖewo siwo ŋu womate ŋu awɔ naneke le o la va amewo dzi, siwo nye tɔtrɔ siwo tutu ameƒomea de nuɖoanyi sia ƒe ŋkeke mamlɛawo me vĩ. Aʋa geɖewo wɔwɔ, ʋunyaʋunya siwo me wodaa tu le, kple nuvlowɔlawo ƒe ŋɔdzidoname nuwɔnawoe xɔ ƒe alafa 20 lia ƒe ƒe mamlɛawo katã me. Nɔnɔmeawo metrɔ tso esime míege ɖe ƒe alafa si me míele fifia hã me o. Tsɔ kpe ɖe aʋawɔwɔ ŋu la, míegakpɔa dzesia ƒe akpa bubuwo hã.\nDɔwuame, Dɔvɔ̃wo, Kple Anyigbaʋuʋuwo\n‘Dɔwuame ava teƒeteƒewo.’ (Mateo 24:7) Dɔ to le Europa le Xexemeʋa I wɔɣi, eye dɔwuame yi edzi le nu tum kple ameƒomea tso ɣemaɣi ke vaseɖe fifi. Blemaŋutinyaŋlɔla Alan Bullock ŋlɔ bena le ƒe 1933 me la, “dɔwuitɔ gbogbo aɖewo nɔ tsaglãla tsam le kɔƒewo me . . . Ame gbogbo aɖewo ku ɖe mɔ gãwo to,” le Russia kple Ukraine. Le ƒe 1943 me la, nyadzɔdzɔŋlɔla T. H. White kpɔ dɔtoto teƒe le Henan, si nye du si le China. Eŋlɔ bena: “Ne dɔ to la, wote ŋu trɔa asi le nusianu kloe ŋu wòzua nuɖuɖu, woɖua nusiawo eye ŋutilã ŋutɔ trɔa asi le eŋu wòzua ŋusẽdonu na ametia. Gake, va ɖo egbe la, ne ame ɖo ku kple agbe dome ko hafi wòabu nane si womeɖuna hafi o la ɖuɖu ŋu.” Nublanuitɔe la, dɔwuame va bɔ ɖe Afrika ŋutɔ le ƒe siawo me. Togbɔ be anyigba naa mí nuɖuɖu si ade na amesiame hã la, Dukɔ Ƒoƒuawo ƒe Nuɖuɖu Kple Agblededehabɔbɔ bu akɔnta be le xexeame katã la, ame miliɔn 840 meɖua nu wòɖia ƒo na wo kura o.\n“Dɔvɔ̃wo lava teƒeteƒewo.” (Luka 21:11) Nyadzɔdzɔgbalẽ si nye Süddeutsche Zeitung ka nya ta be: “Spaniatɔwo ƒe dzamezã wu amesiwo ƒe xexlẽme anɔ tso miliɔn 20 yi miliɔn 50 le ƒe 1918, si nye xexlẽme si sɔ gbɔ wu amesiwo dɔvɔ̃ la wu le ƒe alafa 14 lia me eye wòsɔ gbɔ wu amesiwo bu woƒe agbe le Xexemeʋa I me hã.” Tso ɣemaɣi dzi la, dɔlélewo abe asrã, sakpate, yɔmekpe, ɖeviwo ƒe tutudɔ, kple mĩŋɔŋɔ kple xeɖeɖe ƒe dɔ ɖe kpe na ame gbogbo aɖewo. Gbɔgblɔ bu ɖe amewo le alesi AIDS dɔlélea le kakam matɔmatɔe ta. Nusi gawɔa nuku na mí ŋutɔe nye alesi dɔléle vovovowo va le bɔbɔmee evɔ wole ŋgɔyiyi manyagblɔwo wɔm le atikewɔnyawo me hafi. Togbɔ be ameƒomea mesea nusia gɔme vaseɖe egbe o hã la, ekpena ɖe mía ŋu míenyaa ɣeyiɣi tɔxɛ si me míele.\n‘Anyigbaʋuʋuwo.’ (Mateo24:7) Le ƒe 100 siwo va yi me la, anyigbaʋuʋuwo ɖe ame akpe alafa geɖewo ƒe agbe ɖa. Le numekuku aɖe si wowɔ nu la, wobu akɔnta be tso ƒe 1914 me ke la, anyigbaʋuʋu, siwo te ŋu gbãa xɔwo hefea anyigba me, 18 sɔŋ ye dzɔna ƒe sia ƒe le mama dedie nu. Anyigbaʋuʋu siwo nu sẽ ŋutɔ, siwo te ŋu gbãa xɔwo gudugudu la, ɖeka dzɔna le ƒe ɖesiaɖe me. Togbɔ be wowɔ ŋgɔyiyi geɖewo le mɔ̃ɖaŋununya me hã la, anyigbaʋuʋuwo gakpɔtɔ le ame gbogbo aɖewo ƒe agbe ɖem ɖa kokoko, elabena dugã siwo me amewo le agbɔ sɔm ɖe edzi le la le teƒe siwo anyigba ate ŋu aʋuʋu le.\nŊkeke mamlɛa me dzesia ƒe akpa vovovowo doa nuxaxa na ame. Gake Yesu ƒo nu tso nyanyui aɖe hã ŋu.\n“Woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã.” (Mateo 24:14) Dɔ si gɔme Yesu ŋutɔ dze—si nye gbeƒãɖeɖe Fiaɖuƒeŋutinya nyuia—aɖo eƒe yɔyrɔea nu le ŋkeke mamlɛawo me. Esia le dzɔdzɔm hã. Yehowa Ðasefowo le gbeƒã ɖem Biblia me gbedasia eye wole nu fiam amesiwo di be yewoasrɔ̃ nu ahatsɔ nusiwo srɔ̃m yewole la ade agbenɔnɔ me. Fifia la, Ðasefo siwo wu miliɔn ade ye le gbeƒã ɖem le dukɔ 235 me le gbegbɔgblɔ siwo wu 400 me.\nDe dzesii be Yesu megblɔ be agbemenuwɔnawo atɔ te le xexeame ƒe nɔnɔmewo ƒe sesẽ ta o. Megblɔ hã be dzesia ƒe akpa aɖe koŋue adze le xexeame ƒe akpa sia akpa o. Gake egblɔ nudzɔdzɔ vovovo siwo aƒo ƒu ɖekae awɔ dzesi si woate ŋu akpɔ le anyigba ƒe afisiafi la ŋu nya ɖi.\nNe ède ŋugble le nudzɔdzɔ vovovoawo katã ŋu, ke menye ɖeka aɖe ko o alo le esiwo dzɔ le teƒe aɖe koŋ ŋu o la, ɖe nèkpɔa dzesi la, si nye xexeame katã ƒe nudzɔdzɔ vovovowo ƒe ƒuƒoƒo, dzea sia? Nusi le dzɔdzɔm la ka mia kple wò ƒomea. Gake, ɖewohĩ míabia be: ‘Ke nukatae wònye ame ʋɛ aɖewo koe kpɔna dzesia dzea sii?’\nKɔɖiɖi na Woƒe Dzodzrowo Le Vevie na Wo Wu\n“Migaƒu Tsia O!,” “Elektrik Ŋusẽa Nu Sẽ le Afisia!,” “Ðe Ʋua Kuku Dzi Kpɔtɔ.” Esiawoe nye dzesi kple nuxlɔ̃ame siwo míekpɔna be amewo mewɔna ɖe wo dzi zi geɖe o la dometɔ aɖewo. Nukatae? Nusi mía ŋutɔwo míebu be eyae anyo na mí wu wɔwɔ ye na míedoa kpo wo dzi wɔwɔ. Le kpɔɖeŋu me, míabui be ahiã be míaku ʋu sesĩe wu alesi se ɖe mɔe, alo míadi vevie be míaƒu tsi le afisi wode se ɖo be míagaƒu tsi le o. Gake susu mele nuxlɔ̃amewo dzi mawɔmawɔ me o.\nLe kpɔɖeŋu me, ya sesẽ si ƒona lɔa kpewo kple sno ɖe nu le Alps-to siwo le Austria, France, Italy, kple Switzerland dzi la wua tsaɖimɔzɔla siwo mewɔna ɖe se siwo gblɔna na wo be woagafe le snoa ƒe teƒe siwo masɔ na fefe mawo fefe o dzi o la dometɔ geɖe. Le nya si nyadzɔdzɔgbalẽ si nye Süddeutsche Zeitung gblɔ nu la, tsaɖimɔzɔla geɖe siwo gbea wɔwɔ ɖe se mawo dzi la nɔa agbe ɖe nyagbɔgblɔ nyanyɛ sia nu be: Ne mète nane si ate ŋu ado afɔku wò kpɔ o la, màse vivi nɛ o. Aɖaba ŋeŋe ƒu nuxlɔ̃ame mawo dzi ate ŋu ade ame ƒe agbe afɔku me.\nSusu kawo tae amewo mebua dzesi si ŋu Yesu ƒo nu tsoe la ɖe ɖeke me o? Ðewohĩ kɔlili ŋutilãmenuwo si xɔ susu me na wo, ɖekematsɔleme, ɖokuisinuwɔwɔ, gbesiagbenuwɔna ƒe ame titi alo vɔvɔ̃ be bubu si le yewo ŋu aklo ɖa ye le fu ɖem na wo. Ðe nusiawo dometɔ aɖe le ewɔm be nèle aɖaba ŋem ƒu Yesu ƒe anyinɔnɔ ƒe dzesia dzia? Ðe susu manɔ eme wu be nàde dzesi dzesia ahawɔ nu wòasɔ ɖe enu oa?\nAgbenɔnɔ le Paradisonyigba Dzi\nAme geɖewo va le dzesi dem Yesu ƒe anyinɔnɔ ƒe dzesia azɔ eye wole afɔ siwo hiã la ɖem. Kristian, si nye ɖekakpui aɖe si le Germany si si srɔ̃ le ŋlɔ bena: “Míele blanuiléɣiwo me. Ðikeke mele eme o be míele ‘ŋkeke mamlɛawo’ me.” Woa kple srɔ̃a zãa ɣeyiɣi geɖe tsɔ ƒoa nu na amewo tso Mesia Fiaɖuƒea ŋu. Frank hã le Germany. Eya hã kple srɔ̃ zãa nyanyui si le Biblia me tsɔ dea dzi ƒo na amewo. Frank gblɔ be: “Le nɔnɔme siwo le edzi yim le xexeame ta la, ame geɖewo tsi dzi ɖe etsɔme ŋu. Míedzea agbagba tsɔa Biblia me nyagblɔɖi siwo ku ɖe paradisonyigba ŋu dea dzi ƒo na wo.” Kristian kple Frank to mɔ sia dzi le asi kpem ɖe Yesu ƒe dzesia ƒe akpa aɖe—si nye gbeƒãɖeɖe Fiaɖuƒe ŋuti nyanyuia—ƒe emevava ŋu.—Mateo 24:14.\nNe ŋkeke mamlɛawo nya wu enu ko la, Yesu aɖe nuɖoanyi xoxo sia kple amesiwo dona alɔe ɖa keŋkeŋ. Ekema Mesia Fiaɖuƒea akpɔ anyigba dzi nyawo gbɔ eye wòatrɔ anyigba wòazu Paradiso abe alesi wogblɔe ɖi ene. Woana ameƒomea navo tso dɔléle kple ku si me, eye woafɔ ame kukuwo ɖe tsitre va anyigba dzi. Ɣeyiɣi dodzidzɔnamewoe wònye le amesiwo kpɔa ɣeyiɣi si me míele la ƒe dzesia dzea sii la lalam. Ðe nunya manɔ eme be nàsrɔ̃ nu geɖe tso dzesia ŋu, kple nusi wòle be nàwɔ be nàtsi agbe le nuɖoanyi sia ƒe nuwuwu ŋu oa? Le nyateƒe me la, ele be esia nanye nu vevi aɖe si ŋu wòle be amesiame naɖe afɔ le kpata.—Yohanes 17:3.\nYesu gblɔ nudzɔdzɔ vovovo siwo aƒo ƒu anye dzesi si woakpɔ le anyigba ƒe afisiafi la ŋu nya ɖi\nÐe nèkpɔa dzesi la, si nye xexeame katã ƒe nudzɔdzɔ vovovowo ƒe ƒuƒoƒo, dzea sia?\n[Aɖaka/Nɔnɔmetata siwo le axa 6]\nŊKEKE MAMLƐAWO ƑE DZESIWO KPƆKPƆ ADZE SII\nAʋawɔwɔ siwo agbɔ eme.—Mateo 24:7; Nyaɖeɖefia 6:4\nDɔwuame.—Mateo 24:7; Nyaɖeɖefia 6:5, 6, 8\nDɔvɔ̃wo.—Luka 21:11; Nyaɖeɖefia 6:8\nSedzimawɔmawɔ si le dzidzim ɖe edzi ɖaa.—Mateo 24:12\nƔeyiɣi vɔ̃ siwo me nɔnɔ sesẽ.—Timoteo II, 3:1\nGalɔlɔ̃ vivivo.—Timoteo II, 3:2\nTomaɖomaɖo dzilawo.—Timoteo II, 3:2\nAme nɔewo malɔ̃malɔ̃.—Timoteo II, 3:3\nAgbeɖuɖu lɔlɔ̃ wu Mawu lɔlɔ̃.—Timoteo II, 3:4\nÐokuidzimaɖumaɖu.—Timoteo II, 3:3\nAmesiwo melɔ̃a nu nyui o.—Timoteo II, 3:3\nDzesi mademade afɔku si le ŋgɔ kpuie la.—Mateo 24:39\nFewuɖulawo malɔ̃ ɖe nudzɔdzɔ siwo ɖo kpe edzi be míele ŋkeke mamlɛawo me dzi o.—Petro II, 3:3, 4\nGbeƒãɖeɖe Mawu ƒe Fiaɖuƒea le xexeame katã.—Mateo 24:14\nWWI ƒe asrafowo: From the book The World War—A Pictorial History, 1919; ƒome dahe aɖe: AP Photo/Aijaz Rahi; atatutudɔ léla aɖe: © WHO/P. Virot\nƉoe Ɖe Amewo Ɖoe Ɖe Amewo Ðe Nèle Yesu ƒe Anyinɔnɔ Ŋuti Dzesi la Kpɔm Dze Siia?\nw05 10/1 axa 4-7\nDzesiwo Kpɔkpɔ Adze Sii Nye Ŋkubiãnya!\nNya Vevi Siwo Tso Kronika ƒe Agbalẽ Gbãtɔ Me\nÈna Hehe Wò Dzitsinya Nyuiea?\nDzinyelawo Ƒe Kpɔɖeŋu Do Ŋusẽm Ŋutɔ\n“Minɔ Ŋudzɔ”—Ʋɔnudrɔ̃gaƒoƒo La Ðo!\nDzilawo—Etsɔme Ka Dim Miele Na Mia Viwo?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA October 2005\nGBETAKPƆXƆ—TATA SI MÍESRƆ̃NA October 2005


Eye míawo miedze si lɔlɔ̃, si Mawu tsɔ lɔ̃a mí, eye míexɔ edzi se. Mawue nye lɔlɔ̃, eye amesi nɔa lɔlɔ̃ la me la, eya nɔa Mawu me, eye Mawu hã nɔa eya me. Esia me lɔlɔ̃ la zu blibo le mía gbɔ le, bena dzideƒo nanɔ mía si le ʋɔnudrɔ̃gbe; elabena alesi eyama le la, nenema ke míawo hã míele le xexe sia me. Vɔvɔ̃a ɖeke mele lɔlɔ̃ me o, ke boŋ lɔlɔ̃ blibo nyãa vɔvɔ̃ doa goe: elabena fetu vɔ̃ le vɔvɔ̃ me: ke amesi le vɔvɔ̃m la, mezua blibo le lɔlɔ̃ me o.\nKe vevietɔ la mitsɔ lɔlɔ̃ lɔ̃ mia nɔewo vevie; elabena lɔlɔ̃ tsyɔa nuvɔ̃wo ƒe agbɔsɔsɔ dzi.\nKe hekpe ɖe nusiawo katã ŋuti la mido lɔlɔ̃, si nye blibonyenye la ƒe nublanu.\n1 Korintotɔwo 13:7\nEtsɔa nuwo katã kpoo, exɔa nuwo katã sena, ekpɔa mɔ na nuwo katã, edoa dzi le nuwo katã me.\nEsia me míedze si lɔlɔ̃a le bena, eyama tsɔ eƒe agbe ɖo anyi ɖe mía ta; eye ele na míawo hã bena, miatsɔ míaƒe agbe aɖo anyi ɖe mía nɔviwo ta.\nAmesi ke melɔ̃a ame o la, medze si Mawu o; elabena Mawu enye lɔlɔ̃.\nAmesi si nye seawo le, eye wòlé wo me ɖe asi la, ame ma enye amesi le lɔ̃yem: amesi lɔ̃am la, Fofonye alɔ̃e, eye nye hã malɔ̃e, eye maɖe nyẽ ŋutɔ ɖokuinye afiae.\n Esia nye nye se la bena, mialã mia nɔewo, sigbe alesi melɔ̃a mi ene. Lɔlɔ̃ gã wu esia megale amea ɖeke si bena, woatsɔ eƒe agbe aɖo anyi ɖe xɔlɔ̃awo ta o.\nKe mi, amesiwo le to ɖom la, mele egblɔm na mi bena; Milɔ̃ miaƒe ketɔwo, miwo nyuie na amesiwo lé fu mi;\nFuléle dea dzre aƒe, ke lɔlɔ̃ tsyɔa dzidadawo katã dzi.\nXɔlɔ lɔ̃a ame ɣesiaɣi, eye wòtrɔna dzɔa ame nɔvi le hiã me.\nelabena wo katã wɔ nuvɔ̃, eye Mawu ƒe ŋutikɔkɔe hiã wo tim,\n ke mɔkpɔkpɔ menana ŋu kpea ame o, elabena wotrɔ Mawu ƒe lɔlɔ̃ la kɔ ɖe míaƒe dziwo me to Gbɔgbɔ kɔkɔe, si wona mí la dzi. Elabena Kristo gɔ̃ hã, esime míeganye gbɔdzɔgbɔdzɔtɔwo la, eku ɖe ame mavɔ̃mawuwo ta le azãgbe, si woɖo ɖi la me. Elabena bebli hafi amea ɖe aku ɖe ame dzɔdzɔea ɖe ta; ame nyui la, ɖewohĩ amea ɖe ado dzi aku ɖe eta. Ke Mawu ɖe ye ŋutɔ ƒe lɔlɔ̃, si wotsɔ lɔ̃ mí la fia bena, esime míeganye nuvɔ̃wɔlawo la, Kristo ku ɖe mía ta.\nAmekae amã mí atso Kristo ƒe lɔlɔ̃ me mahã? Fukpekpe loo alo xaxa alo yometiti alo dɔwuame alo amamanɔnɔ alo ŋɔdzidodo alo yi mahã?\n Lɔlɔ̃ la neganye alakpanu o! Mitsri nuvɔ̃, milé ɖe nu nyui la ŋuti! Miaƒe lɔlɔ̃ na mia nɔewo nayɔ fũ kple dadavilɔlɔ̃, mitre mia nɔewo bubu!\n Ke esime Mawu, mía xɔla ƒe dɔmenyonyo kple amelɔlɔ̃ do la, exɔ mi ɖe agbe; menye le dzɔdzɔenyenye ƒe dɔ, si miawo miewɔ la ta o, ke boŋ exɔ mí le eƒe nublanuikpɔkpɔ la nu to gbugbɔgadzi ƒe tsilele kple Gbɔgbɔ kɔkɔe ƒe yeye wɔwɔ la me,\n Esia me woɖe Mawu ƒe lɔlɔ̃ la ɖe go fia le le mía me bena, Mawu dɔ eƒe Tenuvi ɖo ɖe xexeame, bena míanɔ agbe to eyama me. Esia me lɔlɔ̃ la le: Menye bena míawo mielɔ̃ Mawu o, ke boŋ bena eya lɔ̃ mí, eye wòdɔ Via ɖo ɖa, bena wòanye avuléle le mía nuvɔ̃wo ta.\n Se yeye mena mi bena, mialɔ̃ mia nɔewo, sigbe alesi melɔ̃a mi ene, bena miawo hã mialɔ̃ mia nɔewo nenema ke. Esia me amewo katã woanyae le bena, nye nusrɔ̃lawo míenye, ne lɔlɔ̃ le mia dome\n1 Korintotɔwo 13:4-7\n Lɔlɔ̃ la gbɔa dzi blewu, eƒe dɔme nyona; lɔlɔ̃ la meʋãa ŋu o, lolo fa meƒoa adegbe o, medoa eɖokui ɖe dzi glodzo o, mewɔa nusi medze o, media ye ŋuta tɔ o, mebia dzi o, mebua naneke vɔ̃ o; medzɔa dzi le nu madzɔmadzɔ ŋuti o, ke eya kple nyateƒee dzɔa dzi. Etsɔa nuwo katã kpoo, exɔa nuwo katã sena, ekpɔa mɔ na nuwo katã, edoa dzi le nuwo katã me.\n Míese wogblɔ bena: Lɔ̃ hawòvi, eye nalé lu wò ketɔ: ke nye la mele egblɔm na mi bena: Milɔ̃ miaƒe ketɔwo; miyra amesiwo ƒoa fi ɖea mi, miwo nyui na amesiwo léa mi ɖe ke me; mido gbe ɖa ɖe amesiwo ƒoa ɖi mi la ta; eye mido gbe ɖa ɖe amesiwo le mia yome tim la ta, bena ne miazu mia Fofo, si le dziƒo la, ƒe viwo; elabena eyae nana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo. Elabena ne mielɔ̃a amesiwo lɔ̃a mi la, fetu ka kpɔm miele mahã? Alo menye nudzɔlawo hã wɔa nenema ke o ɖe? Eye ne miedoa gbe na mia nɔviwo ɖeɖe ko la, wɔwui ka wɔm miele? Alo menye xexemeviwo hã wɔa nenema ke o ɖe? Eyaŋuti miawo hã mizu blibo, sigbe alesi mia Fofo, si le dziƒo la, le blibo ene.\n1 Korintotɔwo 1:1-13\n Paulo, Yesu Kristo ƒe apostolo si woyɔ to Mawu ƒe lɔlɔ̃nu me la, kpakple nɔvi Sostenes, woŋlɔ ɖo ɖe Mawu ƒe hame, si le Korinto la, amesiwo wowɔ kokoe le Kristo Yesu me, tame kokoe, siwo woyɔ kple amesiwo katã yɔa mia Aƒetɔ Yesu Kristo ƒe ŋkɔa dzi le afisiafi le wo gbɔ kple mía gbɔ la: Amenuveve kple ŋutifafa, si tso Mawu, mía Fofo, kple Aƒetɔ Yesu Kristo gbɔ la, woana mi! Meda akpe na nye Mawu ɖaasi le mia ta le Mawu ƒe amenuveve, si wona mi le Kristo Yesu me la ŋuti, bena miezu kesinɔtɔwo le nusianu me le eyama me, le nufiafia katã kple sidzedze katã me, abe alesi woli ke Kristo ƒe ɖaseɖiɖi le mia me ene, bena miele megbe le amenuvevenunanaa ɖeke me o, eye miele mía Aƒetɔ Yesu Kristo ƒe ɖeɖefia la lalam, amesi hã ali ke mi yiɖase nuwuwu la dzi, bene mianye ame maɖifɔwo le mía Aƒetɔ Yesu Kristo ƒe ŋkeke la dzi. Nuteƒewɔlae nye Mawu, amesi ya mi va Via Yesu Kristo, mía Aƒetɔ la, ƒe hamenɔnɔ me la. Ke mele nu xlɔ̃m mi, nɔviwò, le mía Aƒetɔ ƒe ŋkɔa dzi bena, mi katã miagblɔ nya ɖeka, eye mamãa ɖeke naganɔ mia dome o; ke míazu blibo le tame ɖeka kple susu ɖeka ma me. Elabena Xloeƒemetɔwo ɖee fiãm le mia ŋuti, nɔvinyewo bena, dzre le mia dome. Ke mele esia gblɔm bena, mia dome ɖesiaɖe gblɔna bena: Nye la, Paulo to menye! Nye la, Apolo to menye! Nye la, Kefa tɔ menye! Nye la, Kristo to menye! Ɖe wòmã Kristo mea? Alo ɖe Paulo ye woklã ɖe atitsoga ŋu ɖe mia ta, alo ɖe Paulo ƒe ŋkɔ mee wode mawutsi ta na mi ɖoa?


Yeremiya 12 | Biblia Le Internet Dzi | Xexe Yeye Gɔmeɖeɖe\nYeremiya fa konyi (1-4)\nYehowa ƒe ŋuɖoɖo (5-17)\n12 Oo Yehowa,+ ne metsɔ nye nya ɖo ŋkuwòme la, tɔwò dzɔna,Ne meƒo nu kpli wò le wò ʋɔnudrɔ̃nyawo ŋu la, tɔwò dzɔna. Gake nu ka tae ame vɔ̃ɖiwo ƒe mɔ dzea edzi na wo,+Eye ame siwo katã wɔa alakpanu la li bɔkɔɔ? 2 Èdo wo, eye woto ke. Wotsi hetse ku. Èle nu na wo, ke èle adzɔge ʋĩi tso woƒe dzimesusuwo* ya gbɔ.+ 3 Ke wò Yehowa, èdze sim nyuie;+ èkpɔam;Èdzro nye dzi me kpɔ eye nèkpɔ be eku ɖe ŋuwò.+ Ðe wo ɖe vovo, abe alẽ siwo wole wuwu ge ene,Eye nàɖe wo ɖe aga hena wuwugbe. 4 Ɣekaɣi anyigba la ayrɔ,Eye nu miemiewo naƒu le gbedzi ase ɖo?+ Le edzinɔlawo ƒe nu vɔ̃ɖi wɔwɔ taWotsrɔ̃ lãwo kple xewo ɖa le edzi. Elabena wogblɔ be: “Makpɔ ale si wòava nɔ na mí mlɔeba o.” 5 Ne èke duɖime kple afɔzɔlawo, eye ɖeɖi te ŋuwò ɖe,Ke aleke nàte ŋu ake duɖime kple sɔwo?+ Ne èka ɖe ɖokuiwò dzi le ŋutifafanyigba dzi la,Aleke nàwɔ le Yordan ƒe ave dodowo me? 6 Elabena wò ŋutɔ nɔviwòwo, fofowò ƒemetɔwo ke hãWɔ alakpanu ɖe ŋuwò.+ Wole ɣli dom ɖe tawò. Mègaxɔ wo dzi se oNe wole nya ŋɔnɔewo gblɔm na wò gɔ̃ hã. 7 “Megbe nu le nye aƒe gbɔ;+ meɖe asi le nye domenyinu ŋu.+ Metsɔ ame si gbɔ nyemelɔ̃a* nu le o la de asi na eƒe futɔwo.+ 8 Nye domenyinu va le nam abe dzata le ave me ene. Ele gbe tem ɖe ŋunye. Esia tae melé fui ɖo. 9 Nye domenyinu le nam abe xe ƒonu ŋɔŋɔe* ene;Xe ƒonu bubuwo ɖe to ɖee be yewoadze edzi.+ Mi gbemelãwo katã, miva ƒo ƒu,Ne miaɖu nu.+ 10 Lãkplɔvi geɖewo gblẽ nye waingble la dome;+Wonya avuzi le nye anyigba dzi.+ Wona nye anyigba, si doa dzidzɔ nam la, zu gbegbe ɖeɖe sɔŋ. 11 Wona wòzu gbegbe. Eyrɔ;*Ezu gbegbe le ŋkunyeme.+ Anyigba blibo la katã zu gbegbe,Gake meʋã dzi na ame aɖeke o.+ 12 Nugblẽlawo to mɔ siwo katã le gbedzi va do,Elabena Yehowa ƒe yi le nu ɖum tso anyigba ƒe mlɔenu yi anyigba ƒe mlɔenu.+ Ŋutifafa meli na ame* aɖeke o. 13 Woƒã lu, ke ŋùe woxa.+ Wowɔ dɔ ʋuu ɖeɖi te wo ŋu belibeli, ke womekpɔ viɖe aɖeke o. Ŋu akpe wo ɖe woƒe agblemenukuwo ŋuLe Yehowa ƒe dɔmedzoe helĩhelĩ la ta.” 14 Ale Yehowa gblɔ ɖe aƒelika vɔ̃ɖi siwo le asi kam domenyinu si metsɔ na nye dukɔ Israel, be wòaxɔe wòanye etɔ ŋue nye esi:+ “Kpɔ ɖa, mele wo hom ɖa tso woƒe anyigba dzi,+ eye maho Yuda ƒe aƒe la ɖa le wo dome. 15 Ke ne meho wo ɖa vɔ la, magakpɔ nublanui na wo, eye makplɔ wo agbɔe, wo dometɔ ɖe sia ɖe ayi eƒe domenyinu gbɔ, eye wo dometɔ ɖe sia ɖe ayi eƒe anyigba dzi.” 16 “Ne wosrɔ̃ nye dukɔ ƒe mɔ hetsɔ nye ŋkɔ ka atam be, ‘Zi ale si Yehowa le agbe!’ abe ale si ko woawo hã fia nye dukɔ tsã be woatsɔ Baal aka atam ene la, ekema woaɖo wo te ɖe nye dukɔ la dome. 17 Ke ne dukɔ mawo dometɔ aɖe gbe toɖoɖo la, ekema mahoe ɖa ahatsrɔ̃e,” Yehowa ye gblɔe.+\n^ Alo, “nye luʋɔ melɔ̃a.”\n^ Alo, “ŋɔtaŋɔta.”\n^ Agate ŋu afia, “Ele konyi fam.”


LE ƑE 1786 me la, Franseawo ƒe atikewɔla aɖe ɖe agbalẽ aɖe ɖe go si woyɔ be Traité d’anatomie et de physiologie (Ŋutinuwo Kple Woƒe Dɔwɔwɔ Ŋuti Numedzodzro). Wobu eƒe agbalẽa ɣemaɣi be enye numekugbalẽ deŋgɔtɔ kekeake, si dzi woate ŋu aka ɖo, ku ɖe nusɔsrɔ̃ tso ŋutilãmekawo kple ŋutinuwo ƒe wɔwɔme ŋu, eye le egbeŋkekeawo me la, wodzraa agbalẽa ƒe tata ʋɛ siwo gali la ƒe ɖeka wòxɔa Amerika dɔlar akpe 27 sɔŋ! Ke hã, dɔnɔ akpa gãtɔ malɔ̃ egbea be ɖɔkta aɖe nanɔ te ɖe agbalẽ ma si woŋlɔ ƒe alafa geɖewoe nye sia la ƒe atikewɔwɔ mɔfiamewo dzi awɔ dɔ na yewo o. Ale si agbalẽ ma xɔ ŋkɔ le ŋutinya me henye numekugbalẽ vevi la menye kpeɖodzi be ate ŋu aɖe vi na dɔnɔwo egbea o.\nNenemae ame geɖe sena le wo ɖokui me ku ɖe Biblia ƒe akpa si amewo yɔna be Nubabla Xoxo la hã ŋu. Wokpɔa ŋudzedze ɖe Israel dukɔa ƒe ŋutinya si le eme ŋu, eye eme hakpanya viviwo doa dzidzɔ na wo. Ke hã, wokea ɖi ne nunya le eme be woawɔ ɖe eme ɖaŋuɖoɖo siwo woŋlɔ ɖi ƒe 2,400 kple edzivɔwoe nye esia la dzi. Egbegbe dzɔdzɔmeŋutinunya, asitsamɔnuwo, kple ƒomegbenɔnɔ gɔ̃ hã to vovo kura na ale si wonɔ esime woŋlɔ Biblia. Nyadzɔdzɔgbalẽ si nye Christianity Today ƒe nuŋɔŋlɔmetola tsãtɔ, Philip Yancey, ŋlɔ ku ɖe Nubabla Xoxoa ŋu le eƒe agbalẽ si nye The Bible Jesus Read (Biblia Si Yesu Xlẽ) me be: “Zi geɖe la, gɔmesese menɔa eme nyawo ŋu o, eye ne gɔmesese aɖe le wo ŋu kura gɔ̃ hã la, wotɔa to me na amewo le egbeŋkekeawo me. Susu siawo kple bubuwo tae amewo mexlẽa Nubabla Xoxoa, si nye Biblia ƒe akpa etɔ̃ le ene me la o.” Nuŋububu alea menye nu yeye o.\nMekpɔ de ƒe 50 tso esime apostolo Yohanes ku le ƒe 100 M.Ŋ. me lɔƒo hafi ɖekakpui kesinɔtɔ aɖe, si ŋkɔe nye Marcion, ɖe gbeƒãe be ele be Kristotɔwo nadzudzɔ Nubabla Xoxoa zazã o. Robin Lane Fox, si nye Britaintɔ ŋutinyaŋlɔla, gblɔ be Marcion he nya be, “‘Mawu’ si ŋu woƒo nu tso le Nubabla Xoxoa me la nye ‘Hlɔ̃dola vɔ̃ɖi’ si de adzoblasuwo kple dugbalawo abe Israel fia Dawid ene dzi. Gake Kristo ya ɖe Mawu si kɔ boo, si to vovo kura, ƒe nɔnɔme fia.” Fox ŋlɔ bena, nuŋububu alea “va zu ‘Marciontɔwo ƒe dzixɔse’ eye ame geɖe lé eme ɖe asi vevie, vevietɔ le Ɣedzeƒenutowo me Siriagbedolawo dome, kaka va ɖo keke ƒe alafa enelia me ke.” Nukpɔsusu sia gakpɔtɔ le ame aɖewo si egbea. Ale wɔ, Philip Yancey ŋlɔ le ƒe 1,600 kple edzivɔ megbe be, “Kristotɔwo le Nubabla Xoxoa me nyawo ŋlɔm be kabakaba, eye ame akpa gãtɔ ŋlɔe be keŋkeŋ kloe.”\nÐe Nubabla Yeyea va xɔ ɖe Nubabla Xoxoa teƒea? Aleke “Yehowa Zebaot” alo “Aʋakɔwo ƒe Yehowa,” si ŋu woƒo nu tso le Nubabla Xoxoa me la, agate ŋu anye “lɔlɔ̃ kple ŋutifafa Mawu,” si ŋu woƒo nu tso le Nubabla Yeyea me? (Yesaya 13:13; Korintotɔwo II, 13:11) Ðe Nubabla Xoxoa ate ŋu aɖe vi na wò egbea?\nƉoe Ɖe Amewo Ɖoe Ɖe Amewo Ðe Viɖe Aɖe Gale “Nubabla Xoxo” La Ŋua?\nw07 9/1 axa 3


Ʋli Sesĩe Be Mawu Nayra Wò | Nusɔsrɔ̃\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguay Tokunɔgbe Persian Peru Tokunɔgbe Poland Tokunɔgbe Polish Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Ète kame kple Mawu kpakple amegbetɔ, eye nète ŋui.”—1 MOSE 32:28.\nHADZIDZI: 60, 38\nNU KAWOE MÍATE ŊU ASRƆ̃ TSO . . .\nYakob kple Rahel gbɔ?\n1, 2. Futɔ kawoe wòle be Yehowa subɔlawo nawɔ avu kple?\nTSO nuteƒewɔla gbãtɔ Abel dzi kee mawusubɔla wɔnuteƒewo le avuwɔwɔ dzi va se ɖe egbea. Apostolo Paulo gblɔ le lɛta si wòŋlɔ ɖo ɖe Hebri Kristotɔwo me be ‘wodo dzi eye woʋli vevie le fukpekpewo me’ be Yehowa nayra wo. (Heb. 10:32-34) Paulo tsɔ avu si wɔm Kristotɔwo le la sɔ kple hoʋlila siwo nɔ blema Hela, abe duɖimekelawo, kametelawo kple kɔdalawo ene. (Heb. 12:1, 4) Egbea míele agbedu ƒum, eye futɔ aɖewo di vevie be yewoatɔtɔ mí, ade afɔ atame na mí míadze anyi, aƒo mí aƒu anyi ahagblẽ míaƒe dzidzɔ kple etsɔmemɔkpɔkpɔ me.\n2 Gbã la, ele be míate kame sesĩe kple Satana kple eƒe xexe vɔ̃ɖia. (Ef. 6:12) Ele vevie be míagaɖe mɔ be “nu siwo li ke sesĩe” le xexe sia me nagblẽ nu le mía ŋu o. Wo dometɔ aɖewoe nye woƒe nufiafiawo, xexemenunya kple agbe baɖa nɔnɔ abe ahasiwɔwɔ, atamanono alo aha tsu nono kple atike vɔ̃ɖiwo zazã ene. Azɔ hã, ehiã be míayi edzi anɔ avu wɔm kple míaƒe gbɔdzɔgbɔdzɔwo kpakple nu siwo ɖea dzi le ame ƒo.—2 Kor. 10:3-6; Kol. 3:5-9.\n3. Mɔ kawo dzie Mawu tona naa hehe mí be míakpe akɔ kple míaƒe futɔwo?\n3 Ðe míate ŋu aɖu futɔ sesẽ siawo dzia? Ɛ̃, míate ŋui, gake ahiã be míaʋli vevie. Paulo tsɔ eɖokui sɔ kple blema kɔdalawo eye wògblɔ be: “Ale si mele nye kɔwo dam la, menye be mada dadagbo o.” (1 Kor. 9:26) Menye ɖeko kɔdala nɔa kɔ tum ame kemɛa ko o, ke ekpɔa eɖokui ta hã. Nenema kee wòle be míaxe alo ade axa na míaƒe futɔwo ƒe kɔwoe. Yehowa le mía mlam hele kpekpem ɖe mía ŋu le esia me. Etoa eƒe Nya la dzi naa mɔfiame siwo axɔ mí ɖe agbe la mí. Eye etoa míaƒe Biblia-srɔ̃gbalẽwo, Kristotɔwo ƒe kpekpewo kple takpekpe suewo kple gãawo dzi doa ŋusẽ mí. Ðe nètsɔa nu siwo nèsrɔ̃na dea dɔwɔwɔ mea? Ne mèwɔa esia o la, ke èle “dadagbo” dam, eye wò futɔa aɖu dziwò bɔbɔe.\n4. Nu kae míawɔ be nu vɔ̃ɖi nagaɖu mía dzi o?\n4 Ne míele ŋudzɔ o la, míaƒe futɔwo adze mía dzi atu nu kpli mí, vevietɔ ne míegbɔdzɔ, eya ta ele be míanɔ dzadzraɖoɖi. Biblia xlɔ̃ nu mí be: “Mègaɖe mɔ nu vɔ̃ɖi naɖu dziwò o, ke boŋ yi edzi nàtsɔ nu nyui anɔ nu vɔ̃ɖi dzi ɖum.” (Rom. 12:21) Nya dedziƒoname si nye be míagaɖe mɔ “nu vɔ̃ɖi naɖu” mía dzi o ɖee fia be míate ŋu aɖu nu vɔ̃ɖi dzi. Míate ŋu awɔ esia ne míeyi avuwɔwɔa dzi tamanamanae. Gake ne míeɖe ŋu ɖi vie alo dzudzɔ avuwɔwɔa ko la, Satana kple eƒe xexe vɔ̃ɖia kpakple míaƒe blibomademade akpe mía dzi. Mègana Satana nado vɔvɔ̃dzi na wò ale be wò asiwo nado agblɔ wòaɖu dziwò gbeɖe o!—1 Pet. 5:9.\n5. (a) Nu kae akpe ɖe mía ŋu míayi edzi aʋli be Mawu nayra mí? (b) Ame kawo ƒe kpɔɖeŋuwo mee míadzro?\n5 Hafi ame si le kame tem naɖu dzi la, mele be wòaŋlɔ susu si ta wòle hoa ʋlim ɖo la be o. Be míaƒe nu nadze Mawu ŋu wòayra mí la, ele be míaƒe susu nanɔ Hebritɔwo 11:6 ƒe nya siwo ŋu kakaɖedzi le la ŋu be: “Ame sia ame si tena vaa Mawu gbɔ la naxɔe ase be eli, eye wònyea teƒeɖola na ame siwo dinɛ vevie.” Helagbe me dɔwɔnya si gɔme woɖe be “dinɛ vevie” la fia kutrikuku kple veviedodo. (Dɔw. 15:17) Ŋutsu kple nyɔnu geɖe siwo do vevie nu di Yehowa ƒe yayra la ƒe kpɔɖeŋu nyuiwo le Ŋɔŋlɔawo me na mí. Yakob, Rahel, Yosef kple Paulo to nɔnɔme sesẽ siwo na nu te wo ŋu vevie me, gake wona míekpɔe be dzidodo hea yayra geɖe vanɛ. Aleke míate ŋu asrɔ̃ ame ene siawo, siwo ʋli va se ɖe nuwuwu ƒe kpɔɖeŋu?\nKUTRIKUKU HEA YAYRAWO VANƐ\n6. Nu kae kpe ɖe Yakob ŋu wòku kutri vevie, eye aleke woɖo eteƒe nɛ? (Kpɔ foto si le nyati sia ƒe gɔmedzedze.)\n6 Nu si na blemafofo Yakob ʋli heku kutri vevie ye nye be elɔ̃ Yehowa, ede asixɔxɔ gbɔgbɔmenuwo ŋu, eye wòxɔ ŋugbe si Yehowa do be yeayra eƒe dzidzimeviwo dzi se bliboe. (1 Mose 28:3, 4) Esia tae esi wòsusɔ vie Yakob naxɔ ƒe 100 la, ewɔ nu sia nu si wòate ŋu be Mawu nayra ye. Ete kame kple mawudɔla aɖe si do amegbetɔŋutilã gɔ̃ hã. (Xlẽ 1 Mose 32:24-28.) Yakob ŋutɔ ƒe ŋusẽ koe na wòdo dzi te kame kple mawudɔla sesẽ ma? Ao! Gake eɖoe kplikpaa be yeaʋli, yemana ta o, eye wòɖee fia be yemesina ne eɖo sesẽaƒe o! Mawu yrae ɖe eƒe kutrikuku ta. Eye wòtsɔ ŋkɔ Israel nɛ (egɔmee nye “Ame Si Te Kame Kple Mawu [Kutrikula]” alo “Mawu Te Kame Kplii”). Yakob ƒe asi su nu si dim wònɔ dzi, si nye Yehowa ƒe ŋudzedzekpɔkpɔ kple yayra, eye esia tututu minyam míawo hã míele.\n7. (a) Nɔnɔme wɔnublanui ka mee Rahel to? (b) Nu kae wòyi edzi wɔ si na woyrae mlɔeba?\n7 Yakob srɔ̃ lɔlɔ̃a Rahel hã di vevie be yeakpɔ ale si Yehowa awɔ ŋugbe si wòdo na ye srɔ̃ dzii teƒe. Gake edze abe nane si ŋu mate ŋu awɔ naneke le o la le mɔ xem nɛ ene. Vi menɔ esi o. Ɣemaɣi nuxaxa gã aɖee wònyena na nyɔnu ne medzi vi o. Nu kae do ŋusẽ Rahel wòyi eƒe avuwɔwɔa dzi le nɔnɔme wɔnublanui ma me? Mɔkpɔkpɔ mebu ɖee o. Ke boŋ eyi edzi nɔ gbe dom ɖa kutrikukutɔe. Yehowa se Rahel ƒe kukuɖeɖewo, eye wòyrae wòdzi vi mlɔeba. Eme kɔ be esia tae Rahel gblɔ kple aseyetsotso be: “Ʋiʋli sesẽe meʋli . . . Meɖu dzi hã!”—1 Mose 30:8, 20-24.\n8. Nɔnɔme sesẽ ka mee Yosef to ɣeyiɣi didi aɖe, eye nu kae míate ŋu asrɔ̃ tso eƒe kpɔɖeŋua me?\n8 Nuteƒewɔwɔ ƒe kpɔɖeŋu si Yakob kple Rahel ɖo ɖi la anya kpɔ ŋusẽ ɖe ale si wo viŋutsu Yosef nɔ te ɖe xɔse ƒe dodokpɔwo nui dzi. Esi Yosef xɔ ƒe 17 la, nuwo trɔ le eƒe agbe me kpata. Ŋuʋaʋã na eya ŋutɔ nɔviŋutsuwo tsɔe dzra wòzu kluvi. Emegbe wolée de gaxɔ me madzemadzee le Egipte ƒe geɖe. (1 Mose 37:23-28; 39:7-9, 20, 21) Dzi meɖe le Yosef ƒo alo wòdo dziku vevie ale gbegbe be wòdi be yeaɖo vɔ̃ vɔ̃ teƒe o. Etsɔ eƒe susu kple dzi ɖo kadodo nyui si le eya kple Yehowa dome boŋ ŋu. (3 Mose 19:18; Rom. 12:17-21) Nu kae míesrɔ̃ tso Yosef ƒe kpɔɖeŋua me? Eyae nye be, ne míekpe fu le ɖevime alo edze abe nɔnɔme si me míele fifia maka ɖe eme o ene gɔ̃ hã la, ele be míayi edzi aʋli sesĩe ahado dzi. Ne míewɔ esia la, Yehowa ayra mí godoo.—Xlẽ 1 Mose 39:21-23.\n9. Abe Yakob, Rahel kple Yosef ene la, nu kae wòle be nàwɔ be Yehowa nayra wò?\n9 Egbea mía dometɔ ɖe sia ɖe le dodokpɔ aɖe me tom. Ðewohĩ wole nu madzɔmadzɔ wɔm ɖe ŋuwò, wobua susu vɔ̃ ɖe ŋuwò, alo ɖua fewu le ŋuwò. Anɔ eme be ame aɖe si le ŋu ʋãm wò la da alakpa ɖe asiwò. Be wò asiwo nado agblɔ nàna ta teƒe la, ɖo ŋku nu si kpe ɖe Yakob, Rahel kple Yosef ŋu woyi edzi subɔ Yehowa kple dzidzɔ la dzi. Mawu do ŋusẽ wo heyra wo elabe wode asixɔxɔ gbɔgbɔmenuwo ŋu le woƒe agbe me katã. Woʋli va se ɖe nuwuwu, eye wowɔ nu wòwɔ ɖeka kple woƒe gbedodoɖawo. Míele nuɖoanyi vɔ̃ɖi sia ƒe yɔyrɔe nu, eya ta ele vevie be míaƒe susu katã nanɔ nu siwo míele mɔ kpɔm na ŋu! Ðe wò hã nàʋli vevie be Yehowa nakpɔ ŋudzedze ɖe ŋuwò, ne ehiã be nàte kame hafi gɔ̃ hã?\nYI KAMETETEA DZI BE MAWU NAYRA WÒ\n10, 11. (a) Nu kawo mee wòahiã be míate kame vevie be Mawu nayra mí le? (b) Nu kae akpe ɖe mía ŋu míawɔ tiatia nyuiwo?\n10 Nɔnɔme kawoe ate ŋu abia be míate kame vevie hafi Mawu nayra mí? Ðekae nye be ame geɖe le ʋiʋlim vevie be yewoaɖu gbɔdzɔgbɔdzɔ aɖe dzi. Ame aɖewo hã le agbagba dzem be yewoatsɔ gbeƒãɖeɖedɔa aɖo nɔƒe vevi aɖe le yewoƒe agbe me. Alo ɖewohĩ ehiã be mía dometɔ aɖewo míayi edzi anɔ dzi dom le dɔléle alo akogotsitsi ta. Ʋiʋlie wònye na nɔvi aɖewo hã be woatsɔ vodada siwo ame aɖewo wɔ ɖe wo ŋu ake wo. Ɣeyiɣi didi ka kee míeɖale Yehowa subɔm o, ehiã vevie be mí katã míawɔ avu be naneke nagaxe mɔ ɖe míaƒe Mawu subɔsubɔ nu o, elabe eyraa nuteƒewɔlawo.\nÈle ʋiʋlim be Mawu nayra wòa? (Kpɔ memama 10, 11 10, 11)\n11 Nyateƒee wònye be ate ŋu asesẽ be míawɔ tiatia nyuiwo ahanɔ agbe abe Kristotɔwo ene. Vevietɔ ne míaƒe dzi alakpatɔa le eƒom ɖe mía nu be míawɔ nu si mesɔ o. (Yer. 17:9) Ne aleae wòle le gowòme la, ke do gbe ɖa nàbia gbɔgbɔ kɔkɔea. Gbedodoɖa kpakple gbɔgbɔ kɔkɔea ana ŋusẽ naɖo ŋuwò nàto mɔ dzɔdzɔea be Yehowa nayra wò. Wɔ nu wòasɔ kple wò gbedodoɖawo. Dze agbagba nàxlẽ Biblia gbe sia gbe, eye nàdi ɣeyiɣi na ɖokuisinusɔsrɔ̃ kple Ƒometadedeagu.—Xlẽ Psalmo 119:32.\n12, 13. Nu kae kpe ɖe Kristotɔ eve aɖewo ŋu woɖu dzodzro vɔ̃wo dzi?\n12 Ale si Mawu ƒe Nya la, eƒe gbɔgbɔa kple míaƒe Kristotɔwo ƒe agbalẽwo kpe ɖe mía nɔvi aɖewo ŋu woɖe asi le nɔnɔme gbegblẽwo ŋu la ƒe kpɔɖeŋu geɖewo li. Ðekakpuivi aɖe xlẽ nyati si nye “Aleke Nàwɔ Aɖu Dzodzro Vɔ̃wo Dzi?” si dze le December 8, 2003 ƒe Nyɔ! me. Dɔ kae wòwɔ ɖe edzi? Egblɔ be: “Mele avu wɔm vevie be maɖe asi le nu gbegblẽwo ŋu bubu ŋu. Nyatia gblɔ be, ‘le ame geɖe gome la, nu sesẽ ŋutɔe avuwɔwɔ be woaɖu dzodzro vɔ̃wo dzi nye.’ Nya siawo xexlẽ na mekpɔe be nɔviwo ƒe habɔbɔ mee mele vavã. Mekpɔe be menye nye ɖekae le nɔnɔme sia me tom o.” Nyati bubu si hã ɖe vi na sɔhɛ siae nye “Nuwɔna Manɔdzɔdzɔmenuwo—Ðe Mawu Da Asi Ðe Wo Dzia?” si dze le October 8, 2003 ƒe Nyɔ! me. Ede dzesii be le ame aɖewo gome la, ele be woayi edzi awɔ avu kple ‘ŋù si le woƒe ŋutilã me.’ (2 Kor. 12:7) Woyi edzi le avu wɔm be yewoanɔ agbe dzadzɛ, eye mɔkpɔkpɔ mebu ɖe wo o. Egblɔ kpee be: “Esi ŋkekeawo va le yiyim la, meva kpɔe be mate ŋu ayi edzi awɔ nuteƒe. Medaa akpe na Yehowa be wòto eƒe habɔbɔa dzi le kpekpem ɖe mía ŋu be míado dzi gbe sia gbe le xexe vɔ̃ɖi sia me.”\n13 Bu nu si dzɔ ɖe nɔvinyɔnu aɖe si le Amerika dzi hã ŋu kpɔ. Eŋlɔ ɖo ɖe mí be: “Medi be mada akpe gã aɖe na mi ɖe ale si mienaa nu si míehiã la mí le ɣeyiɣi nyuitɔ dzi ta. Zi geɖe la, ewɔna nam be nyee wokpɔ hafi ŋlɔ nyatia. Ƒe geɖee nye esia nane si Yehowa lé fui wɔwɔ dzroam vevie eye mele avu wɔm kplii. Ɣeaɖewoɣi la, ɖeko medina be maɖe asi le ɖokuinye ŋu ko ne nyaa navɔ. Menya be Yehowa nye nublanuikpɔla eye wòtsɔa nu vɔ̃ kena, gake esi dzodzro vɔ̃ sia le menye eye nyemelé fui tso dzi me o ta la, ewɔna nam be nyemedze axɔ eƒe kpekpeɖeŋu o. Avuwɔwɔ sia tɔtɔ nye afɔɖeɖe ɖe sia ɖe. . . . Esi mexlẽ nyati si nye “Ðe ‘Dzi Si Ana Nàdze Si Yehowa’ La Le Asiwòa?” le March 15, 2013, ƒe Gbetakpɔxɔ me la, mekpɔe be Yehowa di be yeakpe ɖe ŋunye vavã.”\n14. (a) Nu kae Paulo kpɔ tso avu si wɔm wòle la ŋu? (b) Nu kae míawɔ be míaɖu dzi le avu si wɔm míele kple míaƒe ŋutilã madebliboa me?\n14 Xlẽ Romatɔwo 7:21-25. Paulo ŋutɔ kpɔ ale si wòsesẽe be wòate ka me kple ŋutilã madebliboa ƒe nudzodzrowo kple gbɔdzɔgbɔdzɔwo. Gake eka ɖe edzi bliboe be yeate ŋu aɖu avuwɔwɔ sia dzi ne yedoa gbe ɖa na Yehowa heɖoa ŋu ɖe eŋu eye yexɔ vɔ si Yesu sa ɖe ye ta dzi se. Ke míawo ya ɖe? Míate ŋu aɖu dzi le avu si wɔm míele kple míaƒe ŋutilã madebliboa me. Le mɔ ka nu? Ne míesrɔ̃ Paulo heɖo ŋu ɖe Yehowa ŋu bliboe ke menye ɖe míaƒe ŋusẽ ŋu o, eye míexɔ tafevɔsa la dzi se.\n15. Aleke gbedodoɖa akpe ɖe mía ŋu míawɔ nuteƒe ahado dzi le dodokpɔɣi?\n15 Ɣeaɖewoɣi Mawu daa ŋku ɖi be yeakpɔ ale si gbegbe míetsi dzi ɖe nane ŋui. Le kpɔɖeŋu me, ne míawo ŋutɔ, alo míaƒe ƒometɔ aɖe, dze dɔ vevie alo wowɔ nu madzɔmadzɔ ɖe mía ŋu ɖe? Míaɖee afia be míeɖoa ŋu ɖe Yehowa ŋu bliboe ne míeɖea kuku nɛ ɣesiaɣi be wòado ŋusẽ mí míawɔ nuteƒe nɛ eye míaƒe dzidzɔ kple ƒomedodo si le mía kplii dome me nagagblẽ o. (Flp. 4:13) Ame geɖe siwo nɔ anyi le Paulo ƒe ŋkekeawo me kple egbea siaa ƒe nuteƒekpɔkpɔwo ɖo kpe edzi be gbedodoɖa ate ŋu ana ŋusẽ yeye naɖo mía ŋu eye dzi naɖo mía ƒo míayi edzi ado dzi.\n16, 17. Nu kae nèɖo kplikpaa be yeawɔ?\n16 Adzɔ dzi na Abosam ŋutɔ be wò asi nado agblɔ eye dzi naɖe le ƒowò. Ðoe kplikpaa be ‘yealé ɖe nu si nyo la ŋu.’ (1 Tes. 5:21) Ka ɖe edzi be yeate ŋu aɖu Satana kple eƒe xexe vɔ̃ɖi la kpakple nu vɔ̃ ƒe dzodzrowo dzi. Àte ŋu awɔ esia ne èɖo ŋu ɖe ŋusẽ si Mawu nana ŋu bliboe.—2 Kor. 4:7-9; Gal. 6:9.\n17 Nu ka kee ɖadzɔ o, yi avuwɔwɔa dzi. Yi ʋiʋlia dzi. Yi kametetea dzi. Eye yi kutrikukua dzi. Ka ɖe edzi bliboe be Yehowa ‘adudu yayra akɔ ɖe dziwò va se ɖe esime naneke magahiã wò o.’—Mal. 3:10.


Srɔ̃ Yesu Ƒe Kpɔɖeŋua Be Nànɔ Ŋutifafa Me | Gbetakpɔxɔ Nusɔsrɔ̃\n“Mawu ƒe ŋutifafa, si ƒo gɔmesesewo katã ta la, adzɔ miaƒe dziwo . . . ŋu.”—FLP. 4:7.\nHADZIDZI 113 Ŋutifafa Su Mía Si\n1-2. Nu kae na Yesu tɔtɔ?\nLE Yesu ƒe anyigba dzi nɔnɔ ƒe ŋkeke mamlɛtɔ dzi la, etɔtɔ. Gaƒoƒo ʋɛ aɖewo megbe la, nu vlo wɔlawo awɔ fui vevie ahawui. Gake menye ku si ku ge wòala la ɖeɖe koe na nu te ɖe edzi o. Elɔ̃ Fofoa ŋutɔ, eye edi be yeawɔ eƒe lɔlɔ̃nu. Yesu nyae be, ne yewɔ nuteƒe le dodokpɔ sesẽ si me to ge yeala me la, yeato esia me akpe asi ɖe eŋu be woakɔ Yehowa ƒe ŋkɔa ŋu. Yesu lɔ̃ amegbetɔwo hã, eye enyae be, ne yewɔ nuteƒe na Yehowa va se ɖe ku me ko hafi mɔnukpɔkpɔ asu amegbetɔwo si be woanɔ agbe tegbee.\n2 Togbɔ be agba gã ma gbegbe nɔ Yesu dzi hã la, enɔ ŋutifafa me. Egblɔ na eƒe apostolowo be: “Mele nye ŋutifafa nam mi.” (Yoh. 14:27) “Mawu ƒe ŋutifafa,” si nye dziɖeɖi kple dzidzeme si sua ame si ne ele ƒomedodo nyui me kple Yehowa la, nɔ eyama me. Ŋutifafa ma na Yesu ƒe susu dze akɔ anyi eye eƒe dzi dze eme.—Flp. 4:6, 7.\n3 Mía dometɔ aɖeke mato nu siwo gbegbe me Yesu to ya o, ke hã, Yesu yomedzelawo katã ato dodokpɔwo me. (Mat. 16:24, 25; Yoh. 15:20) Eye abe Yesu ene la, míawo hã míetɔtɔna ɣeaɖewoɣi. Nu kae míate ŋu awɔ be xaxawo alo dzigbãnyawo nagaxɔ míaƒe ŋutifafa le mía si o? Na míadzro nu etɔ̃ aɖewo siwo Yesu wɔ le eƒe subɔsubɔdɔa wɔɣi esime wònɔ anyigba dzi la me eye míakpɔ ale si míate ŋu asrɔ̃ eƒe kpɔɖeŋua ne dodokpɔwo va mía dzi.\nYESU NƆ GBEDODOÐA DZI\nNe míele gbedodoɖa dzi la, míate ŋu akpɔtɔ anɔ ŋutifafa me (Kpɔ memama 4-7 lia)\n4. Esi 1 Tesalonikatɔwo 5:17 me nyawo le susu me na wò la, gblɔ kpɔɖeŋu aɖewo siwo ɖee fia be Yesu do gbe ɖa zi gbɔ zi geɖe le ŋkeke mamlɛtɔ si wòtsɔ nɔ anyigba dzi la me.\n4 Xlẽ 1 Tesalonikatɔwo 5:17. Yesu do gbe ɖa zi gbɔ zi geɖe le ŋkeke mamlɛtɔ si wòtsɔ nɔ anyigba dzi la dzi. Esime wòɖo eƒe ku ƒe ŋkuɖodzia anyi la, edo gbe ɖa ɖe aboloa kple wain la ta. (1 Kor. 11:23-25) Hafi eya kple eƒe nusrɔ̃lawo woadzo le teƒe si woɖu Ŋutitotoŋkekenyuia le la, edo gbe ɖa ɖe wo ta. (Yoh. 17:1-26) Esi eya kple eƒe nusrɔ̃lawo va ɖo Amitoa dzi le zã ma me la, edo gbe ɖa enuenu. (Mat. 26:36-39, 42, 44) Eye nya mamlɛtɔ siwo Yesu gblɔ hafi ku la hã nye gbedodoɖa. (Luka 23:46) Yesu do gbe ɖa na Yehowa tso nu sia nu si me wòto le ŋkeke mamlɛ si wòtsɔ nɔ anyigba dzi me la ŋu.\n5. Nu ka tae dzi ɖe le apostoloawo ƒo?\n5 Susu ɖeka si tae Yesu te ŋu do dzi le dodokpɔ si me wòto mee nye be eɖo ŋu ɖe Fofoa ŋu eye wòdo gbe ɖa bia eƒe kpekpeɖeŋu zi gbɔ zi geɖe. Gake apostoloawo ya menɔ gbedodoɖa dzi le zã ma me o. Esia wɔe be, esime tetekpɔ va wo dzi la, dzi ɖe le wo ƒo. (Mat. 26:40, 41, 43, 45, 56) Ne míele dodokpɔwo me tom la, ne míesrɔ̃ Yesu ƒe kpɔɖeŋua eye ‘míele gbedodoɖa dzi’ ko hafi míate ŋu ayi edzi awɔ nuteƒe. Nu kawo ŋue míate ŋu ado gbe ɖa le?\n6. Aleke xɔse akpe ɖe mía ŋu be míakpɔtɔ anɔ ŋutifafa me?\n6 Míate ŋu ado gbe ɖa abia Yehowa be ‘wòana míaƒe xɔse nadzi ɖe edzi.’ (Luka 17:5; Yoh. 14:1) Míehiã xɔse, elabena Satana ate ame siwo katã dze Yesu yome la kpɔ. (Luka 22:31) Aleke xɔse akpe ɖe mía ŋu be míakpɔtɔ anɔ ŋutifafa me ne kuxiwo ɖe kpe na mí gɔ̃ hã? Ne míewɔ nu sia nu si míate ŋui tso kuxia ŋu la, xɔse aʋã mí be míagblẽ nyaa ɖe Yehowa si me. Esi míeka ɖe edzi be ate ŋu akpɔ nyaa gbɔ nyuie wu ale si míate ŋui ta la, míaƒe dzi dzea eme eye míaƒe susu dzea akɔ anyi.—1 Pet. 5:6, 7.\n7. Nu kae nèsrɔ̃ tso Robert ƒe nyawo me?\n7 Dodokpɔ ka kee ɖava mía dzi o, gbedodoɖa kpena ɖe mía ŋu míaƒe susu dzea akɔ anyi. Bu Nɔviŋutsu Robert, si nye hamemetsitsi wɔnuteƒe si le eƒe ƒe 80-awo me fifia la ƒe kpɔɖeŋua ŋu kpɔ. Egblɔ be: “Aɖaŋuɖoɖo si dze le Filipitɔwo 4:6, 7 la kpe ɖe ŋunye medo dzi le dodokpɔ vovovo siwo me meto le nye agbe me la me. Meto gakuxi sesẽwo me. Eye wova xɔ hamemetsitsi ƒe dɔa hã le asinye hena ɣeyiɣi aɖe.” Nu kae kpe ɖe Robert ŋu wòkpɔtɔ nɔ ŋutifafa me le nɔnɔme mawo me? Egblɔ be: “Ne menya kpɔe be metsi dzimaɖi ko la, medoa gbe ɖa. Mexɔe se be, zi gbɔ zi ale si menɔ gbedodoɖa dzi vevie la, zi nenemae nye susu dzea akɔ anyii.”\nYESU ÐE GBEƑÃ VEVIEDODOTƆE\nMíate ŋu akpɔtɔ anɔ ŋutifafa me ne míelé fɔ ɖe gbeƒãɖeɖedɔa ŋu (Kpɔ memama 8-10 lia)\n8. Abe ale si wòdze le Yohanes 8:29 ene la, susu bubu ka tae Yesu kpɔtɔ nɔ ŋutifafa me?\n8 Xlẽ Yohanes 8:29. Togbɔ be amewo nɔ Yesu yome tim gɔ̃ hã la, ekpɔtɔ nɔ ŋutifafa me, elabe enyae be yele dzidzɔ dom na ye Fofo ƒe dzi. Eyi edzi ɖo to Fofoa, esime esia wɔwɔ sesẽ nɛ ale gbegbe gɔ̃ hã. Elɔ̃ Fofoa, eye Fofoa ƒe lɔlɔ̃nu wɔwɔe nye nu vevitɔ nɛ le agbe me. Hafi Yesu nava anyigba dzi la, enye “dɔwɔla bibi” le Mawu gbɔ. (Lod. 8:30) Eye esime wònɔ anyigba dzi la, efia nu amewo tso Fofoa ŋu veviedodotɔe. (Mat. 6:9; Yoh. 5:17) Dɔ ma wɔwɔ doa dzidzɔ na Yesu ale gbegbe.—Yoh. 4:34-36.\n9. Aleke fɔléle ɖe gbeƒãɖeɖedɔa ŋu ate ŋu akpe ɖe mía ŋu míakpɔtɔ anɔ ŋutifafa me?\n9 Míate ŋu asrɔ̃ Yesu ƒe kpɔɖeŋua ne míeɖoa to Yehowa eye “[míewɔa] geɖe le Aƒetɔ la ƒe dɔ la me ɣesiaɣi.” (1 Kor. 15:58) Ne míetsɔ gbeƒãɖeɖedɔa “ɖo dɔ koŋ” la, esia kpena ɖe mía ŋu míeɖea susu ɖa le míaƒe xaxawo dzi. (Dɔw. 18:5) Le kpɔɖeŋu me, zi geɖe la, kuxi siwo me ame siwo míedoa goe le gbeadzi la tona la nyrana wu mía tɔwo. Ke hã, ne wova srɔ̃ ale si woalɔ̃ Yehowa hewɔna ɖe eƒe aɖaŋuɖoɖowo dzi la, agbea va kana ɖe eme na wo eye wova kpɔa dzidzɔ geɖe wu. Ɣesiaɣi si míekpɔ esia dze sii la, míegakana ɖe edzi geɖe wu be Yehowa alé be na mí. Eye kakaɖedzi sia kpena ɖe mía ŋu míenɔa ŋutifafa me. Aleae wònɔ le nɔvinyɔnu aɖe si se le eɖokui me le eƒe agbe me katã be yemele ɖeke me o, si blanuiléledɔ ɖe fu na ɣeyiɣi didi aɖe la gome. Egblɔ be: “Ne meƒo ɖokuinye ɖe gbeƒãɖeɖedɔa me la, esia wɔnɛ be metea ŋu ɖua nye seselelãmewo dzi geɖe wu eye mekpɔa dzidzɔ geɖe wu. Ewɔ nam be, nu si gbɔ wòtsoe nye be, ne mele gbeadzi la, mesena le ɖokuinye me be nye kple Yehowa dome le kplikplikpli wu.”\n10. Nu kae nèsrɔ̃ tso Brenda ƒe nyawo me?\n10 Bu nɔvinyɔnu aɖe si ŋkɔe nye Brenda la hã ƒe kpɔɖeŋua ŋu kpɔ. Ahɔhɔ̃medɔ ƒomevi aɖe nɔ fu ɖem na eya kple vianyɔnu siaa. Brenda tsi teƒe ɖeka eye bunɔkeke mee wònɔna, eye ŋusẽ boo mele eŋu o. Ɣesiaɣi si wòate ŋui la, eɖea gbeƒã tso ʋɔtru nu yi ʋɔtru nu, gake lɛtaŋɔŋlɔ koŋ dzie wòtona ɖia ɖase na amewo. Egblɔ be: “Esi menya va lɔ̃ ɖe edzi le nye susu kple dzi me be womate ŋu awɔ naneke tso nye nɔnɔmea ŋu le nuɖoanyi sia me o ko la, meɖe dzi ɖi, eye metsɔ nye susu ɖo subɔsubɔdɔa ŋu. Le nyateƒe me la, ɖaseɖiɖidɔa nana meɖea susu ɖa le nye dzimaɖitsitsiwo dzi. Ekpena ɖe ŋunye metsɔa nye susu katã ɖoa ale si mawɔ akpe ɖe ame siwo medoa goe le míaƒe hamea ƒe anyigbamamaa me la ŋu. Eye enana nye susu nɔa etsɔmemɔkpɔkpɔ si le asinye la dzi ɣeawokatãɣi.”\nYESU LƆ̃ EXƆLƆ̃WO KPE ÐE EŊU\nNe míedea ha kple xɔlɔ̃ nyuiwo la, míate ŋu akpɔtɔ anɔ ŋutifafa me (Kpɔ memama 11-15 lia)\n11-13. (a) Aleke apostoloawo kple ame bubuwo ɖee fia be yewonye xɔlɔ̃ vavãwo na Yesu? (b) Ŋusẽ nyui kae Yesu ƒe xɔlɔ̃wo kpɔ ɖe edzi?\n11 Le Yesu ƒe subɔsubɔdɔa wɔɣi katã la, apostolo wɔnuteƒeawo ɖee fia be yewonye xɔlɔ̃ vavãwo na Yesu. Lododo si gblɔ be, “Xɔlɔ̃ aɖewo kuna ɖe ame ŋu wu ame nɔvi gɔ̃ hã” la nye nyateƒe le woamawo gome. (Lod. 18:24) Yesu de asixɔxɔ exɔlɔ̃ mawo ŋu ale gbegbe. Le eƒe subɔsubɔdɔa wɔɣi la, nɔviaŋutsuwo dometɔ aɖeke mexɔ edzi se o. (Yoh. 7:3-5) Ɣeaɖeɣi la, eƒe ƒometɔwo bui gɔ̃ hã be eƒe tagbɔ le gbegblẽm. (Marko 3:21) Gake Yesu te ŋu gblɔ na eƒe apostolo wɔnuteƒeawo le zã si do ŋgɔ na eƒe ku me be: “Miawoe nye ame siwo ku ɖe ŋunye le nye tetekpɔwo me.”—Luka 22:28.\n12 Enye nyateƒe be Yesu ƒe apostoloawo wɔ nu wòvee ɣeaɖewoɣi ya, gake eŋe aɖaba ƒu woƒe vodadawo dzi eye ekpɔe be woxɔ ye dzi se. (Mat. 26:40; Marko 10:13, 14; Yoh. 6:66-69) Egblɔ na wo le zã mamlɛtɔ si wònɔ wo gbɔ hafi wova wui la me be: “Meyɔa mi be xɔ̃nyewo, elabena nu siwo katã mese tso Fofonye gbɔ la, mena mienya wo.” (Yoh. 15:15) Ðikeke mele eme o be, Yesu ƒe xɔlɔ̃awo de dzi ƒo nɛ ale gbegbe. Ale si gbegbe wokpe ɖe eŋu le eƒe subɔsubɔdɔa me la na wòkpɔ dzidzɔ ŋutɔ.—Luka 10:17, 21.\n13 To vovo na apostoloawo la, xɔlɔ̃ bubuwo hã nɔ Yesu si. Wonye ŋutsu kple nyɔnu siwo kpe ɖe eŋu le gbeƒãɖeɖedɔa me; wona kpekpeɖeŋui le mɔ vovovowo hã nu. Wo dometɔ aɖewo kpee va wo ƒe me be wòaɖu nu kpli yewo. (Luka 10:38-42; Yoh. 12:1, 2) Bubuwo hã nɔ eŋu le eƒe mɔzɔzɔawo me eye wozã woƒe nunɔamesiwo tsɔ kpe ɖe eŋu. (Luka 8:3) Nu si tae xɔlɔ̃ nyuiwo nɔ Yesu si ɖoe nye be eya ŋutɔ hã nye xɔlɔ̃ nyui. Ewɔ nu nyuiwo na exɔlɔ̃wo eye mebiaa nu si gbɔ woƒe ŋutete ŋu la tso wo si o. Togbɔ be ame debliboe Yesu nye hã la, ekpɔ ŋudzedze ɖe kpekpeɖeŋu si exɔlɔ̃ ame madebliboawo nɛ la ŋu. Eye ɖikeke mele eme o be, woawo hã wokpe asi ɖe eŋu be Yesu kpɔtɔ nɔ ŋutifafa me.\n14-15. Aleke míawɔ adze xɔlɔ̃ nyuiwo, eye aleke woate ŋu akpe ɖe mía ŋu?\n14 Xɔlɔ̃ nyuiwo akpe ɖe mía ŋu be míayi edzi awɔ nuteƒe na Yehowa. Eye mɔ nyuitɔ si dzi míato adze xɔlɔ̃ nyuiwoe nye be míawo ŋutɔ míanye xɔlɔ̃ nyui. (Mat. 7:12) Le kpɔɖeŋu me, Biblia de dzi ƒo na mí be míadze agbagba akpe ɖe amewo ŋu, vevietɔ, ame siwo “hiã tu.” (Ef. 4:28) Ðe wò susu yi ame aɖe si le miaƒe hamea me, si ŋu nàte ŋu akpe ɖo la dzia? Ðe nàte ŋu aƒle asi na gbeƒãɖela aɖe si tsi teƒe ɖeka? Ðe nàte ŋu akpe ɖe ƒome aɖe si le gakuxiwo me tom la ŋu be woakpɔ nu aɖua? Ne ènya jw.org® nyatakakadzraɖoƒea kple JW Library® dɔwɔnua zazã la, ɖe nàte ŋu akpe ɖe miaƒe hamea me tɔ siwo menya wo zazã o la ŋu be kesinɔnu siwo le dɔwɔnu siawo dzi la naɖe vi na woa? Ne míaƒe susu le nu siwo míawɔ atsɔ akpe ɖe ame bubuwo ŋu dzi la, esia ate ŋu awɔe be míakpɔ dzidzɔ.—Dɔw. 20:35.\n15 Ne míedze xɔlɔ̃ mía nɔviwo la, woakpe ɖe mía ŋu ne dodokpɔwo va mía dzi, eye esia awɔe be míakpɔtɔ anɔ ŋutifafa me. Abe ale si ko Elihu ɖo to se Hiob ƒe nyawoe ene la, mía xɔlɔ̃wo kpena ɖe mía ŋu ne míeɖe míaƒe dzimenyawo gblɔ na wo eye woɖo to se míaƒe nyawo dzigbɔɖitɔe. (Hiob 32:4) Mele be míakpɔ mɔ be mía xɔlɔ̃wo natso nya me na mí o, ke hã, nunya le eme be míawɔ woƒe aɖaŋuɖoɖo siwo tso Biblia me la dzi. (Lod. 15:22) Eye abe ale si ko Fia David lɔ̃ ɖokuibɔbɔtɔe exɔlɔ̃wo kpe ɖe eŋu ene la, nenema kee wòle be míabɔbɔ mía ɖokui alɔ̃ be mía xɔlɔ̃wo nana kpekpeɖeŋu si míehiã la mí. (2 Sam. 17:27-29) Vavãe, xɔlɔ̃ nyui siawo tɔgbi nye nunana tso Yehowa gbɔ.—Yak. 1:17.\nALE SI MÍAWƆ BE MÍAKPƆTƆ ANƆ ŊUTIFAFA ME\n16. Le Filipitɔwo 4:6, 7 ƒe nya nu la, mɔ ɖeka kolia ka dzie míate ŋu ato akpɔ ŋutifafa? Ðe eme.\n16 Xlẽ Filipitɔwo 4:6, 7. Nu ka tae Yehowa gblɔ na mí be “Kristo Yesu dzi” ye míato be ŋutifafa si yenana la nate ŋu asu mía si? Nu si tae nye be, ne míelɔ̃ ɖe akpa si Yesu wɔna la dzi eye míexɔ eyama dzi se ko hafi míate ŋu akpɔ ŋutifafa vavãtɔ si nana dzidzeme kple dziɖeɖi sua ame si. Le kpɔɖeŋu me, le Yesu ƒe tafevɔsaa ta la, Mawu ate ŋu atsɔ míaƒe nu vɔ̃wo katã ake mí. (1 Yoh. 2:12) Esia nyanya nana míaƒe dzi dzea eme ale gbegbe! Esi wònye be Yesue nye Mawu Fiaɖuƒea ƒe Fia ta la, aɖɔ nu sia nu si Satana kple eƒe xexea agblẽ le mía ŋu la ɖo. (Yes. 65:17; 1 Yoh. 3:8; Nyaɖ. 21:3, 4) Esia na etsɔmemɔkpɔkpɔ wɔnuku aɖe su mía si! Eye togbɔ be Yesu de dɔ sesẽ aɖe asi na mí hã la, eya ŋutɔ li kpli mí, ele kpekpem ɖe mía ŋu le nuɖoanyi sia ƒe ŋkeke mamlɛawo me. (Mat. 28:19, 20) Esia nana dzi ɖoa mía ƒo ale gbegbe! Nu etɔ̃ siwo nye dzidzeme, mɔkpɔkpɔ, kple dzinɔameƒo lae nye gɔmeɖoanyi sesẽ siwo wɔe be míaƒe susu dze akɔ anyi.\n17. (a) Nu kae ate ŋu akpe ɖe Kristotɔ ŋu be wòakpɔtɔ anɔ ŋutifafa me? (b) Le ŋugbedodo si dze le Yohanes 16:33 ƒe nya nu la, nu kae míate ŋu awɔ?\n17 Azɔ, nu kae nàte ŋu awɔ be nàkpɔtɔ anɔ ŋutifafa me ne dodokpɔ sesẽwo ɖe kpe na wò gɔ̃ hã? Àte ŋu akpɔtɔ anɔ ŋutifafa me ne èsrɔ̃ Yesu le nu etɔ̃ siawo me. Gbã, do gbe ɖa, eye nànɔ gbedodoɖa dzi ɖaa. Evelia, ɖo to Yehowa eye nàɖe gbeƒã veviedodotɔe, ne esia wɔwɔ sesẽ na wò gɔ̃ hã. Etɔ̃lia, ɖo ŋu ɖe xɔ̃wòwo ŋu be, woakpe ɖe ŋuwò nàdo dzi ato dodokpɔwo me ado. Ne èwɔ esia la, Mawu ƒe ŋutifafa adzɔ wò dzi kple wò tamesusuwo ŋu. Eye abe Yesu ene la, àɖu dodokpɔ ɖe sia ɖe si ava dziwò la dzi.—Xlẽ Yohanes 16:33.\nAKPA KAE NU ETƆ̃ SIAWO WƆNA BE MÍEYIA EDZI NƆA ŊUTIFAFA ME?\nHADZIDZI 41 Oo Mawu, Se Nye Gbedodoɖa\n^ mm. 5 Mí katã míetoa kuxi siwo ate ŋu awɔe be míatɔtɔ le mía ɖokui me la me. Nyati sia dzro nu etɔ̃ siwo Yesu wɔ, siwo míawo hã míate ŋu awɔ be míakpɔtɔ anɔ ŋutifafa me la me. Woate ŋu akpe ɖe mía ŋu ne míele nɔnɔme sesẽwo me tom gɔ̃ hã.


Dorothy Covington, Si Nye Dukɔmeviwo Ƒe Ablɔɖe Ta Ʋlila Hayden Covington Srɔ̃, Ku Le Eƒe Ƒe 92 Lia Xɔxɔ Me\nGBE BUBU Afrikaans Albanian Armenian China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Xhosa\nDorothy Mae Sennett Covington, si ʋli Yehowa Ðasefowo ta vevie le ablɔɖe si dukɔmeviwo dze na ƒe nyawo me le ƒe 1940 va se ɖe ƒe 1950 me ku le March 14, 2015 dzi le eƒe ƒe 92 lia xɔxɔ me le Cincinnati si le Ohio.\nGomenɔamesisewo Ta Ʋiʋli Va Hiã Vevie\nLe ƒe 1940 ƒe ƒeawo me la, Aƒenɔ Dorothy tsɔ eɖokui na be yeakpe ɖe senyala Victor Schmidt ŋu le senyawo gbɔ kpɔkpɔ me. Aƒetɔ Schmid nye Yehowa Ðasefo, eye wòʋlia dukɔmeviwo ƒe gomenɔamesi siwo wòle be woanɔ Ðasefowo si la ta vevie. Ɣemaɣi la, woti Yehowa Ðasefowo yome vevie le Amerika esime dulɔlɔ̃ nɔ gã dom ɖe edzi le ɣeyiɣi si me Xexemeʋa II nu nɔ sesẽm. Esi Ðasefoawo mede akpa aɖeke dzi le dunyawo me o eye wogbe be yewomaxɔ asrafo ƒe hehe o le dzitsinya ta ta la, wotsi wo yome. Agbalẽ aɖe (The Lustre of Our Country) gblɔ be: “Ðasefoawo yome titi tso ƒe 1941 va se ɖe ƒe 1943 mee nye fuléle subɔsubɔha si nu sẽ wu le ƒe alafa blaevelia me.”\nNu vlo wɔhawo nɔa Ðasefoawo dzi dzem henɔa wolém le Amerika-dukɔ bliboa me, Cincinnati si le Ohio ƒe nutoa me kple Indiana meto le eme o. Aƒetɔ Victor Schmidt zɔa mɔ yia nutoa ƒe teƒeteƒewo ɖaʋlia Yehowa Ðasefo siwo wode ga madzemadzee ta. Aƒenɔ Dorothy wɔa dɔ kple Victor Schmidt eye wòganɔa te ɖe nu vlo wɔlawo ƒe amedzidzedze nu dzinɔameƒotɔe le gbeƒãɖeɖedɔa me.\nAƒenɔ Dorothy meŋlɔa nane siwo dzɔ hafi amehawo va dze Ðasefowo dzi le Connersville si le Indiana la be gbeɖe o. Le ƒe 1940 me la, Ʋɔnudrɔ̃ƒe Kɔkɔtɔ drɔ̃ Minersville Sukuwo Dzi Kpɔƒe kple Gobitis ƒe nya la, eye wòbu fɔ Yehowa Ðasefowo. Le ŋkeke 17 pɛ le nyametsotso ma megbe la, kpovitɔwo ƒe amegã si le Connersville lé Ðasefo ade de ga eye wòtsɔ nya ɖe wo ŋu be wodo gu dukɔa ƒe aflaga esi wogbe be yewomado gbe na Amerika-dukɔa ƒe aflaga la o. Connersville, afi siae Victor Schmidt kple Hayden Covington ʋli Yehowa Ðasefowo ta le tso ƒe 1939 va se ɖe ƒe 1963 me, eye woʋli Yehowa Ðasefo eve aɖewo siwo hã nu wova tso alakpatɔe be wonye nugbeɖolawo la ta.\nEsi Aƒetɔ Covington gblɔ eƒe ametaʋlinya mamlɛtɔ vɔ la, edzo enumake yi ɖaɖo yameʋu yina nya bubu aɖe gbɔ kpɔ ge le Maine, gake Victor Schmidt kple srɔ̃a ya nɔ anyi kpɔ nyametsotsoa teƒe. Le nyametsotsoa megbe la, ameha siwo sɔ gbɔ taŋtaŋ la va dze wo dzi adãtɔe. Eye woƒo Victor, srɔ̃a kple ame bubuwo vevie, gake wote ŋu si le amehaawo nu.\nDorothy gblɔ le gbebiame aɖe me le kwasiɖa etɔ̃ do ŋgɔ na eƒe ku me be, ɣleti ewo pɛ le nyametsotso ma megbe la, wolé Ðasefo 75 hetso wo nu be wonye nugbeɖolawo. Dorothy gblɔ be: “Wolé mí Ðasefo geɖewo, eye ɣemaɣie woti mía yome kutɔkutɔe wu le Connersville.”\nHayden Covington, Victor Schmidt kple ame bubuwo yi edzi ʋli Yehowa Ðasefowo ƒe ablɔɖe ta. Covington kple Schmidt nɔ fɔ si wobu Ðasefowo le Connersville ƒe nyaa dzi ʋuu keke ɖeko ʋɔnudrɔ̃ƒea va te fli ɖe fɔbunya ma me, eye Covington kpe ɖe Schmidt ŋu wokpɔ nya bubuwo gbɔ le nutoa me. Esi Dorothy kpe ɖe Hayden ŋu wokpɔ senya geɖewo gbɔ la, wova zu xɔlɔ̃wo. Eye woɖe wo nɔewo le ƒe 1949 me.\nLe Ðasefowo Ƒe Dɔwɔƒegãa\nDorothy kple Hayden Covington\nDorothy ʋu yi New York be yeakpe asi ɖe Hayden ŋu le dɔ gbogbo siwo wɔm wòle le Yehowa Ðasefowo ƒe dɔwɔƒegã si le Brooklyn le New York la wɔwɔ me. Eyi edzi nɔ gbeƒãɖeɖedɔa wɔm esime Hayden ya nɔ senya geɖewo gbɔ kpɔm. Wonya Covington be enye dukplɔsea ta ʋlila bibitɔwo dometɔ ɖeka le eƒe ɣeyiɣia me, eye wòʋli senya siwo ku ɖe Yehowa Ðasefowo ŋu le ablɔɖe si dukɔmeviwo dze na ƒe nya alafa geɖewo me tamanamanae. Eʋli senya 40 kple edzivɔ le Ʋɔnudrɔ̃ƒe Kɔkɔtɔ eye wòʋli senya 100 kple edzivɔwo le dukɔa ƒe ʋɔnudrɔ̃ƒewo.\nAƒenɔ Dorothy kplɔa Aƒetɔ Hayden ɖo woyia Ʋɔnudrɔ̃ƒe Kɔkɔtɔ va ʋlia Yehowa Ðasefo siwo le Amerika-dukɔa me godoo ta. Egblɔ be: “Hayden ʋlia ablɔɖe siwo amewo bua nu tsɛ ɣeaɖewoɣi la ta. Mekpɔe be enyo ŋutɔ be etsɔ eƒe agbe ɖo anyi hekpe ɖe ame siwo hiã ablɔɖe ŋu le Amerika-dukɔa me godoo kple teƒe bubuwo hã.”\nEƒe Ƒomea kple Gbeƒãɖeɖedɔa\nLe ƒe 1959 me la, Aƒenɔ Dorothy kple Aƒetɔ Hayden dzi nyɔnuvi si wotsɔ ŋkɔ na be Lynn. Eye le ƒe etɔ̃ megbe la, wodzi ŋutsuvi si wotsɔ ŋkɔ na be Lane. Ƒomea va ʋu le New York trɔ yi Ohio le ƒe 1972 me. Esi ɖeviawo nɔ tsitsim la, Dorothy fiaa Biblia wo eye mefena kple gbeƒãɖeɖedɔa hã o.\nHayden ku le November 21, 1978 dzi. Dorothy gadze eƒe dɔwɔɖui si nye agbalẽtamɔ̃ ƒe ŋɔŋlɔdzesiwo ɖoɖo na nyadzɔdzɔgbalẽtaƒe vovovo siwo dometɔ ɖekae nye The Cincinnati Enquirer la gɔme. Agbalẽtamɔ̃ si nye Linotype zazã tea ɖeɖi ame ŋu ŋutɔ, eye wobui gɔ̃ hã be “ŋutsuwo ƒe dɔe,” elabena nuŋlɔkpevi siwo wotsɔ ŋlɔa nuwo ɖoɖo ɖe mɔ̃ sia dzi mele bɔbɔe o. Esi Dorothy xɔ dzudzɔ le dɔ me le ƒe 1988 me la, egadze ɣeyiɣiawo katã ƒe subɔsubɔdɔa gɔme hefiaa Biblia amewo. Wonyae ɖe ale si wòwɔa nu kple dzonɔameme ɣesiaɣi, ale si wònya Biblia nyuie kple ale si wòtea ŋu ʋua mawunyakpukpui siwo sɔ tsɔ ɖoa nya ŋui la ta.\nDorothy gblẽ via ŋutsu Lane, via nyɔnu Lynn Elfers kple srɔ̃a, mamayɔvi eve, kple nɔvia Ruth Sennett Naids ɖe megbe.\nDukɔmeviwo ƒe ablɔɖe ƒe nya siwo ta Hayden Covington ʋli le Amerika ƒe Ʋɔnudrɔ̃ƒe Kɔkɔtɔ siwo ɖe dzesi la dometɔ aɖewo\nCantwell kple Connecticut, 310 Amerika 296 (Ƒe 1940)\nMurdock kple Pennsylvania, 319 Amerika 105 (Ƒe 1943)\nWest Virginia State Board of Education kple Barnette, 319 Amerika 624 (Ƒe 1943)\nMartin kple City of Struthers, 319 Amerika 141 (Ƒe 1943)\nNiemotko kple Maryland, 340 Amerika 268 (Ƒe 1951)\nLillian Gobitas Klose, Sukuvi Si Ŋuti Ʋɔnudrɔ̃ƒe Kɔkɔtɔ Ƒe Nyadɔdrɔ̃ Ðedzesi Aɖe Ku Ðo Le Ƒe 1940 Me La Ku Le Eƒe Ƒe 90 Lia Xɔxɔ Me


Nimrod Kple Eƒe Amewo Tu Babel-mɔ́ La | Biblia Me Ŋutinya\nAmegbetɔwo Tu Mɔ́ Kɔkɔ Aɖe\nƑE GEÐEWO va yi. Noa ƒe viŋutsuwo va dzi vi geɖewo. Eye wo viwo hã tsi hedzi vi geɖewo. Eteƒe medidi o amewo va sɔ gbɔ ɖe anyigba la dzi fũ.\nAmesiawo dometɔ ɖeka nye Noa ƒe tɔgbuiyɔvi, si ŋkɔe nye Nimrod. Enye ame vɔ̃ɖi aɖe, si da ade hewu lãwo kple amegbetɔwo siaa. Nimrod ɖo fia eɖokui hã be yeaɖu ame bubuwo dzi. Nimrod ƒe nu menyo Mawu ŋu o.\nAmesiwo katã nɔ anyi ɣemaɣi la gblɔ gbegbɔgblɔ ɖeka. Nimrod di be yeaƒo wo katã nu ƒu ɖeka be yeate ŋu aɖu wo dzi. Eyata ènya nusi wòwɔa? Egblɔ na ameawo be yewoatso du gã aɖe, eye mɔ̃ kɔkɔ aɖe nanɔ eme. Woawoe ma le kpewo mèm le nɔnɔmetata la me.\nYehowa Mawu mekpɔ ŋudzedze ɖe xɔtutu sia ŋuti o. Mawu di be ameawo naʋu adzo ahakaka ɖe anyigba blibo la katã dzi. Gake amewo gblɔ bena: ‘Miva afii! Mina míatso du, eye míatu mɔ̃ kɔkɔ aɖe, si tame natɔ dziƒo. Ekema míaxɔ ŋkɔ!’ Ameawo di bubu na wo ɖokui, ke menye na Mawu o.\nEyata Mawu na ameawo dzudzɔ mɔ̃ la tutu. Ènya alesi wòwɔea? Eyae nye be, zi ɖeka kasia ena ameawo gblɔ gbegbɔgblɔ vovovowo, meganye ɖeka o. Xɔa tulawo megase wo nɔewo ƒe gbe gɔme azɔ o. Esia tae wova yɔ woƒe du la be Babel, alo Babilon, si gɔmee nye “Tɔtɔ.”\nAmeawo te dzodzo le Babel. Amewo ƒe ƒuƒoƒo, si gblɔna gbegbɔgblɔ ɖeka tɔgbi la dzo yi ɖanɔ teƒe ɖeka le anyigba la ƒe akpa bubuwo.\nMose I, 10:1, 8-10; 11:1-9.


Hafi woake ɖe Ƒukukua ƒe Agbalẽxatsaxatsawo ŋu la, Hebri Ŋɔŋlɔawo ƒe asinuŋɔŋlɔgbalẽ xoxotɔ kekeake siwo nɔ anyi ye nye ƒe alafa asiekelia kple ewolia M.Ŋ. me tɔwo. Ðe woate ŋu aka ɖe asinuŋɔŋlɔgbalẽ siawo dzi le nyateƒe me be wonye Mawu ƒe Nya la ƒe nuŋlɔɖi siwo de pɛpɛpɛ si va ka mía si, le esi wowu Hebri Ŋɔŋlɔawo ŋɔŋlɔ nu ƒe akpe ɖeka kple edzivɔ do ŋgɔa? Nufialagã Julio Trebolle Barrera, si nye dukɔwo dome dɔwɔha si toa Ƒukukua ƒe Agbalẽxatsaxatsawo me me tɔ, gblɔ be: “Yesaya ƒe Agbalẽxatsaxatsa [si wokpɔ le Qumran] la nye kpeɖodzi si ŋu womate ŋu ake ɖi le o be Yudatɔ nugbugbɔgaŋlɔlawo tsɔ ŋuɖɔɖɔɖo kple beléle gã aɖe ŋlɔ Biblia me nuŋlɔɖi si va ka mía si le ɣeyiɣi didi si wu ƒe akpe ɖeka megbe lae.”\nYESAYA ƒe agbalẽ bliboa le agbalẽxatsaxatsa si ƒe nya gblɔm Barrera le la me. Va ɖo egbea la, le Biblia ƒe asinuŋɔŋlɔgbalẽ siwo wu 200 siwo ŋu woke ɖo le Qumram dome la, wokpɔ Hebri Ŋɔŋlɔawo ƒe agbalẽawo dometɔ ɖesiaɖe ƒe akpa aɖewo negbe Ester ƒe agbalẽa koe mele eme o. Wo dometɔ akpa gãtɔ menye agbalẽ blibowo abe Yesaya ƒe Agbalẽxatsaxatsaa ene o, ke woƒe kakɛ siwo mede agbalẽawo ƒe akpa ewolia o ŋu koe woke ɖo. Biblia-gbalẽ siwo ŋu woke ɖo le agbɔsɔsɔme wu le Qumran ye nye Psalmowo (ɖekaɖeka 36), Mose V lia (ɖekaɖeka 29), kple Yesaya (ɖekaɖeka 21). Agbalẽ siawo hã mee woyɔa nya tsonɛ edziedzi wu le Kristotɔwo ƒe Hela Ŋɔŋlɔawo me.\nTogbɔ be agbalẽxatsaxatsaawo ɖee fia be tɔtrɔ boo aɖeke meva le Biblia me o hã la, wogaɖee fia hã be vaseɖe afi aɖe la, Hebrigbe me Biblia gɔmeɖeɖe vovovowo nɔ anyi siwo Yudatɔwo zã le Gbedoxɔ Evelia ƒe ɣeyiɣia me, eye be tɔtrɔ suesue vovovo nɔ ɖesiaɖe me. Menye agbalẽxatsaxatsaawo me nyawo ŋɔŋlɔ kple nyagbewo katãe sɔ kple Masoretwo ƒe nuŋlɔɖia o. Wo dometɔ aɖewo de sɔsɔ ge kple Helagbe me Septuagint Biblia tɔwo wu. Do ŋgɔ la, agbalẽnyalawo bui be ɖewohĩ vovototo siwo dze le Septuagint Biblia me atso vodada wɔwɔ gbɔ alo be ɖe gbegɔmeɖelawo ɖoe koŋ kpa nyawo de eme. Fifia agbalẽxatsaxatsaawo ɖee fia be nyaawo ƒe ɖekamawɔmawɔ siawo dometɔ geɖe tso vovototo siwo le Hebrigbe me nuŋlɔɖia me koŋ gbɔ. Ðewohĩ esia tae Hebri Ŋɔŋlɔawo me mawunyakpukpui siwo Kristotɔ gbãtɔwo yɔ me nyagbɔgblɔwo to vovo na Masoretwo ƒe nuŋlɔɖia.—Mose II, 1:5; Dɔwɔwɔwo 7:14.\nEyata Biblia ƒe agbalẽxatsaxatsawo kple agbalẽ kakɛwo ƒe kesinɔnu gbogbo sia si ŋu woke ɖo la na mí gɔmeɖoanyi nyui ŋutɔ aɖe le Hebrigbe me Biblia si va ka mía si la sɔsrɔ̃ me. Ƒukukua ƒe Agbalẽxatsaxatsawo na alesi gbegbe Septuagint Biblia kple Samariatɔwo ƒe Mose ƒe Agbalẽ Atɔ̃awo le vevie le nuŋlɔɖiwo tsɔtsɔ sɔ kple wo nɔewo me gadze kɔte. Woganye dɔwɔnu vevi bubu hã na Biblia gɔmeɖelawo si woate ŋu azã agbugbɔ ŋku alé ɖe nya siwo wotrɔ le Masoretwo ƒe nuŋlɔɖia me ŋu. Le teƒe geɖe la, Xexeme Yeye Biblia Gɔmeɖekɔmiti la nɔ te ɖe wo dzi tso nya me le Yehowa ƒe ŋkɔ gbugbɔgaɖo teƒe siwo woɖee ɖa le le Masoretwo ƒe nuŋlɔɖia me gome.\nAgbalẽxatsaxatsa siwo ƒo nu tso Qumran-kɔmamaa ƒe sewo kple dzixɔsewo ŋu ɖee fia kɔte be menye Yudasubɔsubɔ ƒomevi ɖeka koe nɔ anyi le Yesu ƒe ɣeyiɣia me o. Qumran-kɔmamaa ƒe kɔnyinyiwo to vovo na Farisitɔwo kple Zadukitɔwo tɔ. Ðewohĩ vovototo siawoe na kɔmama ma ɖe wo ɖokui ɖe aga va nɔ gbedadaƒo. Wobui vodadatɔe be Yesaya 40:3 me nya siwo ku ɖe gbe aɖe si ɖi le gbedadaƒo be woata mɔ dzɔdzɔe na Yehowa ŋu la va eme ɖe yewo dzi. Agbalẽxatsaxatsa kakɛ geɖe ƒo nu tso Mesia la ŋu, amesi ƒe vava wo ŋlɔlawo bu be egogo. Esia ɖe dzesi elabena Luka ƒe nuŋlɔɖia gblɔ be “dukɔ la le mɔkpɔkpɔ me” na Mesia ƒe vava.—Luka 3:15.\nƑukukua ƒe Agbalẽxatsaxatsaawo kpe ɖe mía ŋu míese alesi Yudatɔwo nɔa agbee le Yesu ƒe gbeƒãɖeɖedɔa wɔɣi la gɔme vaseɖe afi aɖe. Nyatakaka siwo woate ŋu atsɔ asɔ kple wo nɔewo le blema Hebrigbe me nuŋlɔɖiwo kple Biblia ƒe kpukpuiwo sɔsrɔ̃ me le wo me. Gake ehiã be woagalé ŋku ɖe Ƒukukua ƒe Agbalẽxatsaxatsawo me nuŋlɔɖiwo ŋu tsitotsito wu. Eyata ɖewohĩ woagava ke ɖe gɔmesese yeyewo ŋu. Ẽ, tomenukuku sia si ɖe dzesi wu si ŋu woke ɖo le ƒe alafa 20 lia me kpɔtɔ le agbalẽnyalawo kple Biblia-srɔ̃lawo siaa ƒe ɖetsɔleme nyɔm esi míele zɔ ɖem yi ŋgɔ le ƒe alafa 21 lia me.\n[Nɔnɔmetata Tsoƒe si le axa 7]\nQumran tomenukukuwo: Pictorial Archive (Near Eastern History) Est.; asinuŋɔŋlɔgbalẽ: Courtesy of Shrine of the Book, Israel Museum, Jerusalem\nƉoe Ɖe Amewo Ɖoe Ɖe Amewo Ƒukukua ƒe Agbalẽxatsaxatsawo—Nukata Wòle Be Nàtsɔ Ðe Le Wo Me?\nw01 2/15 axa 6-7